मालिका आणि रिअॅलिटी शो विश्वात आपली वेगळी ओळख प्रस्थापित करणाऱ्या आणि सध्याच्या घडीला प्रकाशझोतात असणाऱ्या अभिनेत्री हिना खानने एक लक्षवेधी वक्तव्य केलं आहे . ‘बिग बॉस’ या वादग्रस्त रिअॅलिटी शोच्या ११व्या पर्वाची उपविजेती ठरलेल्या हिनाने आपल्याला या कार्यक्रमाविषयी काही आठवत नसल्याचं स्पष्ट केलं आहे . तिच्या या वक्तव्याने थक्क होऊन जाऊ नका . कारण फक्त ‘बिग बॉस’च नव्हे , तर जवळपास आठ वर्षे ज्या कार्यक्रमात तिने मुख्य भूमिका साकारली , ज्या कार्यक्रमामुळे तिला कलाविश्वात वेगळी ओळख मिळाली , त्या ‘ये रिश्ता क्या कहलाता है’ या मालिकेविषयीसुद्धा तिला फार गोष्टी आठवत नसल्याचं खुद्द हिनानेच स्पष्ट केलं आहे . ‘हिंदुस्तान टाइम्स’शी बोलताना तिने याविषयीचा खुलासा केला . ‘बिग बॉस’च्या घरातून बाहेर आल्यानंतर गोष्टी बऱ्याच बदलल्या होत्या . लोकांचा आपल्याकडे पाहण्याचा दृष्टीकोन बदलला होता , असं तिने स्पष्ट केलं . पण , याच कार्यक्रमाविषयी आपल्याला आता फार काही आठवत नसल्याचंही ती म्हणाली . ‘मी तुम्हाला अगदी खरं सांगतेय की मला त्याविषयी काही आठवतच नाही . मी गोष्टी लगेच विसरते . किंबहुना आठ वर्षे ज्या मालिकेत मी काम केलं , त्याविषयीसुद्धा मला फार काहीच लक्षात नाही . हे थोडं विचित्र आहे . पण , खऱ्या आयुष्यात मी ही अशीच आहे . मी सतत पुढे जात राहते . भूतकाळात अडकून राहणाऱ्यांपैकी मी नाही’ , असं हिना म्हणाली . Bigg Boss Marathi : विजेती मेघा धाडेबद्दल जाणून घ्या ‘या’ पाच गोष्टी ‘बिग बॉस’ या कार्यक्रमातील फार काही गोष्टी न आठवणारी हिना कार्यक्रमात सहभागी झालेल्या स्पर्धकांच्या संपर्कात मात्र आहे . या ठिकाणी प्रत्येकजण त्यांची खेळी खेळतो , असं म्हणणाऱ्या हिनाने आपण आजही प्रियांका शर्मा , लव त्यागी आणि विकास गुप्ता यांच्या संपर्कात असल्याचं सांगितलं . तिच्या या वक्तव्यानंतर चाहत्यांना आणि या दोन्ही कार्यक्रमांशी संबंधित व्यक्तींना थोडा धक्का बसला असणारच यात शंका नाही .


१७ वर्षांखालील भारतीय फुटबॉल संघाचा इटलीवरील विजय फसवा भारताच्या १७ वर्षांखालील फुटबॉल संघाने शुक्रवारी इटलीच्या संघावर २ - ० असा विजय मिळवून ऐतिहासिक कामगिरी केली , असा दावा अखिल भारतीय फुटबॉल महासंघाने ( एआयएफएफ ) जाहीर केलेल्या प्रत्येक निवेदनातून केला जात आहे . हा विजय भारतीय फुटबॉल क्षेत्राचा नवा अध्याय असल्याची कौतुकाची थापही एआयएफएफ आपल्या पाठीवर मारून घेत आहे . मात्र या विजयामागचे सत्य वेगळेच आहे . भारत ज्या संघाविरुद्ध खेळला तो इटलीचा राष्ट्रीय संघ नसून तेथील तिसऱ्या व चौथ्या विभागीय स्तरावरील खेळाडूंचा समावेश असलेला संघ होता . त्यामुळे एआयएफएफकडून करण्यात आलेली ऐतिहासिक विजयाची ‘बनवाबनवी’ उघड झाली आहे . इटलीचा १७ वर्षांखालील राष्ट्रीय संघ ९ मे रोजी अखेरचा सामना खेळला . युरोपियन अजिंक्यपद स्पध्रेतील ( १७ वर्षांखालील ) या लढतीत टर्कीने २ - १ असा विजय मिळवला . तसेच भारतात होणाऱ्या विश्वचषक स्पध्रेची पात्रता मिळवण्यातही इटलीला अपयश आले आहे . भारताविरुद्ध खेळणाऱ्या त्या संघात एकाही राष्ट्रीय संघातील खेळाडूचा समावेश नव्हता . तेथील तिसऱ्या व चौथ्या विभागीय स्पर्धेतील ( त्यांना अनुक्रमे लेगा प्रो व लेगा प्रो २ असे संबोधले जाते ) खेळाडूंचा समावेश असलेल्या संघाविरुद्ध भारताने हा विजय मिळवला आहे . यापैकी एकाही खेळाडूने युरोपियन अजिंक्यपद स्पध्रेत इटलीचे प्रतिनिधित्व केलेले नव्हते . तरीही या विजयाने फुटबॉल क्षेत्रात गोंधळाचे वातावरण निर्माण केले . माजी फुटबॉलपटू , क्रिकेटपटू , सिने अभिनेते , महासंघाचे अधिकारी , क्रीडा मंत्रालय आणि आशियाई फुटबॉल महासंघ या ‘ऐतिहासिक’ विजयाच्या जल्लोषात मश्गूल झाले . सर्वानी प्रशिक्षक लुइस नॉर्टन डे मॅटोस आणि त्यांच्या संघाचे भरभरून कौतुकही केले , परंतु या सामन्याचा निकाल इटालियन फुटबॉल महासंघाच्या अधिकृत संकेतस्थळावर शोधूनही सापडला नाही . त्याबाबतची माहिती ( खेळाडूंच्या नावांसह ) लेगा प्रोच्या संकेतस्थळावर सापडली . त्या संकेतस्थळावर दिलेल्या माहितीनुसार , तो संघ ‘राष्ट्रीय लेगा प्रो’चा प्रतिनिधित्व करणारा असल्याचे नमूद केले होते . त्यामध्ये मोडेना , पॅर्मा , अब्लिनोलेफ , पॅडुआ आणि कॅरारा या क्लबमधील खेळाडूंचा समावेश होता आणि त्यांना डॅनिएल अॅरिगोनी हे मार्गदर्शन करीत होते . एमिलियानो बिगिसा हे इटलीच्या राष्ट्रीय संघाचे प्रशिक्षक आहेत . भारतात होणाऱ्या फुटबॉल ( १७ वर्षांखालील ) विश्वचषक स्पध्रेच्या पूर्वतयारीसाठी भारतीय संघ परदेश दौऱ्यावर गेला आहे . आतापर्यंत या दौऱ्यातील ७ सामन्यांत पाचमध्ये भारताला पराभव पत्करावा लागला , तर दोन सामने अनिर्णित राहिले . या निराशाजनक कामगिरीकडून लक्ष हटविण्यासाठी एआयएफएफकडून हा फसवा दावा करण्यात येत असल्याची चर्चा रंगू लागली आहे .


आपल्या अनोख्या शैलीने प्रेक्षकांना खळखळून हसवणाऱ्या ‘कॉमेडी क्वीन’ भारती सिंगच्या आयुष्यात एक नवे वळण आले आहे . काही दिवसांपूर्वीच गोव्यात डेस्टिनेशन वेडिंगमध्ये भारती सिंग आणि हर्ष लिंबाचिया यांची लग्नगाठ बांधली गेली . चार दिवस रंगलेल्या या सोहळ्यात बऱ्याच टेलिव्हिजन सेलिब्रिटींनीही हजेरी लावली होती . सोशल मीडियावरही # bhartikibaraat या हॅशटॅगसह अनेकांनीच भारती आणि हर्षच्या लग्नाचे फोटो पोस्ट केल्याचे पाहायला मिळाले . लग्नसोहळ्यानंतरही भारतीचे पोस्ट वेडिंग फोटो अनेकांचे लक्ष वेधत आहेत . सेलिब्रिटींच्या खासगी आयुष्याविषयी जाणून घेण्यासाठी चाहत्यांमध्ये बरीच उत्सुकता पाहायला मिळते . तीच उत्सुकता लक्षात घेत खुद्द भारतीने तिच्या इन्स्टाग्राम अकाऊंटवर काही फोटो शेअर केले . लग्नसोहळा आटोपल्यानंतर या नवविवाहित दाम्पत्याने गोव्यातील काही निसर्गरम्य ठिकाणी खास क्षण व्यतीत केले . आयुष्यातील सर्वात सुंदर प्रवासाला सुरुवात झाली आहे , असे कॅप्शन देत भारतीने हर्षसोबतचा एक फोटो पोस्ट केला . तर , हर्षनेही त्याच्या इन्स्टाग्राम अकाऊंटवरुन भारतीसोबतचा फोटो पोस्ट करत आपला आनंद व्यक्त केला . वाचा : ब्रिटनच्या शाही विवाहातल्या काही जगावेगळ्या पद्धती तुम्हाला माहितीये ? गोव्यात काही खास क्षण व्यतीत केल्यानंतर ही जोडी मुंबईतही परतली . तेव्हा आता काही दिवसांमध्ये ते पुन्हा एकदा कार्यक्रम आणि ठरलेल्या वेळापत्रकाकडे वळतील असे म्हटले जात आहे . एका रिअॅलिटी शोच्या सेटवर भारती आणि हर्षची भेट झाली होती . ‘लव्ह अॅट फर्स्ट साइट ‘वगैरे ज्या काही संकल्पना आहेत , तसे त्यांच्यात काहीच झाले नाही . पण , कलाकारांच्या प्रेमकहाणीत असणारी मजेशीर वळणं मात्र त्यांच्या प्रेमकहाणीला आणखीनच खास टच देऊन गेली . त्यांचे हे नाते नेमके कसे खुलत गेले त्याचा प्रवास त्यांनी एका वेब शोच्या माध्यमातून सर्वांच्या भेटीला आणला आहे . ‘ऑनबोर्ड लाइव्ह’ या युट्यूब चॅनलवर # BhartiKiBaraat या नावाने वेब शोचा पहिला एपिसोड प्रदर्शित करण्यात आला आहे .


राजीव मेहता सरचिटणीसपदी आंतरराष्ट्रीय हॉकी महासंघाचे ( एफआयएच ) प्रमुख नरिंदर बात्रा यांची भारतीय ऑलिम्पिक असोसिएशनच्या ( आयओए ) अध्यक्षपदावर चार वर्षांच्या कार्यकाळासाठी निवड झाली आहे , तर राजीव मेहता यांची सरचिटणीस पदावर बिनविरोध निवड झाली आहे . आशियाई टेनिस महासंघाचे अध्यक्ष अनिल खन्ना यांनी मागील आठवडय़ात अध्यक्षपदाच्या शर्यतीतून माघार घेतल्यामुळे ६० वर्षीय बात्रा यांचा मार्ग मोकळा झाला होता . आयओएच्या निवडणुकीतून मी माघार घेत असून , अध्यक्षपदासाठी बात्रा यांच्या उमेदवारीला पाठिंबा देत आहे , अशा आशयाचे पत्र खन्ना यांनी आयओए निवडणूक आयोगाला लिहिले होते . मात्र हे पत्र खन्ना यांनी ३ डिसेंबरची माघार घेण्याची मुदत उलटल्यानंतर पाठवले होते . त्यामुळे औपचारिकता म्हणून झालेल्या निवडणुकीत बात्रा यांना १४२ मते पडली , तर खन्ना यांना १३ मते मिळाली . सरचिटणीस पदासाठी मेहता हे एकमेव उमेदवार असल्यामुळे सलग दुसऱ्या कार्यकाळासाठी ते पद सांभाळणार आहेत . भारतीय वेटलिफ्टिंग महासंघाचे अध्यक्ष बिरेंद्र बैश्य हेसुद्धा सुरुवातीला अध्यक्षपदासाठी उत्सुक होते . मात्र त्यांनी अचानक माघार घेतली . दिल्ली उच्च न्यायालयामुळे निवडणुकीपुढे अनिश्चिततेचे वातावरण पसरले होते . क्रीडा मार्गदर्शक तत्त्वांचे उल्लंघन होत असल्याचा दावा करून निवडणुकीला अंतरिम स्थगिती मिळवण्याचा प्रयत्न क्रीडा प्रशासक अॅड . राहुल मेहरा यांनी केला . मात्र निवडणूक प्रक्रियेत हस्तक्षेप करण्यास न्यायालयाने नकार दिला . कोषाध्यक्ष पदासाठी आनंदेश्वर पांडे यांची निवड झाली आहे , तर वरिष्ठ उपाध्यक्ष पदासाठी झालेल्या निवडणुकीत आर . के . आनंद यांनी जनार्दनसिंग गेहलोत यांचा ९६ - ३५ असा पराभव केला . अध्यक्षपदाचा पदभार स्वीकारल्यानंतर २०३२च्या ऑलिम्पिक क्रीडा स्पर्धा , २०३०च्या आशियाई क्रीडा स्पर्धा आणि २०२६च्या राष्ट्रकुल क्रीडा स्पर्धाच्या भारताच्या यजमानपदाचा प्रस्ताव केंद्र सरकारकडे सादर करणार आहे . या स्पर्धाच्या आयोजनासाठी सरकारचे आर्थिक बळ महत्त्वाचे असते . - नरिंदर बात्रा , भारतीय ऑलिम्पिक असोसिएशनचे अध्यक्ष


सांघिक प्रदर्शनाच्या जोरावर तामिळनाडूने देवधर चषक क्रिकेट स्पर्धेत भारत अ संघावर ७३ धावांनी मात केली . तामिळनाडूने प्रथम फलंदाजी करताना ३०३ धावांची मजल मारली . कर्णधार दिनेश कार्तिकने ६ चौकार आणि एका षटकारासह ९१ धावांची खेळी केली . नारायण जगदीशनने ७१ धावा केल्या . भारत अ संघातर्फे शार्दूल ठाकूरने ३ बळी घेतले . प्रत्युत्तरादाखल खेळताना भारत अ संघाचा डाव २३० धावांतच आटोपला . मनदीप सिंगचे शतक व्यर्थ ठरले . त्याने ६ चौकार आणि ३ षटकारांसह ९७ धावांची खेळी केली . मनदीपला अन्य फलंदाजांची साथ मिळाली नाही . राहिल शाह आणि रविश्रीनिवासन साई किशोर यांनी प्रत्येकी ३ बळी घेतले . या विजयासहतामिळनाडू संघाने २ गुणांची कमाई केली . संक्षिप्त धावफलक तामिळनाडू : ५० षटकांत ६ बाद ३०३ ( दिनेश कार्तिक ९३ , नारायण जगदीशन ७१ ; शार्दूल ठाकूर ३ / ४९ ) विजयी विरुद्ध भारत अ : ४४ . ४ षटकांत सर्वबाद २३० ( मनदीप सिंग ९७ ; राहील शाह ३ / ३७ ) .


मेलबर्न क्रिकेट ग्राउंडवर पाकिस्तानचा एक चाहता चर्चेचा विषय ठरला आहे . त्याने पाकिस्तानच्या वन - डे संघातील क्रिकेटपटूंची जर्सी घातली आहे . ही जर्सी अशासाठी विशेष आहे , की मागील बाजूस धोनी असे नाव असून त्याचा नंबर सातही आहे . अलीकडेच आसाममध्ये एका सामन्यादरम्यान शाहीद आफ्रिदीच्या नावाची जर्सी घातल्याबद्दल स्थानिक पोलिसांनी रिपोन चौधरी नामक चाहत्याला ताब्यात घेतले होते . त्यावर आफ्रिदीने तीव्र प्रतिक्रिया व्यक्त केली होती . क्रिकेटवरून राजकारण खेळले जाणे वाईट असल्याचे तो म्हणाला होता . जानेवारीत पाकिस्तानच्या पंजाब प्रांतामधील ओकारा येथे उमर दराझ नामक पाक चाहता चर्चेत आला होता . विराट कोहलीचा फॅन असल्याचे जाहीर करत त्याने घरावर तिरंगा झळकाविला होता . त्याबद्दल अटक करून त्याला दहा वर्षांचा कारावास ठोठावण्यात आला . नंतर त्याची जामिनावर सुटका करण्यात आली . मेलबर्नमधील या चाहत्याचा फोटो सोशल मीडियावरून व्हायरल झाला . हा फोटो पोस्ट करून अनेकांनी प्रतिक्रिया व्यक्त केल्या . भारत - पाकिस्तान यांच्यातील कसोटी मालिका पुन्हा सुरू व्हाव्यात , अशी प्रतिक्रियाही एका चाहत्याने व्यक्त केली आहे .


प्रासंगिक प्रशांत मोरे – response . lokprabha @ expressindia . com सिनेमा पाहताना काही प्रमाणात का होईना , डोके बाजूला ठेवावे लागते . रूपेरी पडद्यावरचे विश्व वेगळे असते , सरावाने त्याची सवय होत असते आणि त्यात वावगेही नसते . कारण सिनेमागृहात येणारी व्यक्ती स्वतःची दोन घटका करमणूक करण्याच्या हेतूने आलेली असते . त्यामुळे पडद्यावरील लार्जर दॅन लाईफ चित्रण तो गमतीने घेतो . मात्र सिनेमागृहातील ही करमणूक हल्ली मध्यंतरात भलतीच महाग पडू लागली आहे . कारण बहुतेक बहुपडदा ( मल्टिप्लेक्स ) सिनेमागृहांमध्ये अगदी मोजकेच खाद्यपदार्थ आणि तेही अवाच्या सवा किमतीला मिळतात . त्यामुळे करमणुकीबरोबरच हजारो सिने शौकिनांची मध्यंतरात चक्क फसवणूक होत असते . कोणत्याही बहुपडदा सिनेमागृहात सर्वसाधारणपणे कोक , पॉपकॉर्न , उकडलेले मके , सामोसे आणि आईस्क्रीम इतकेच पर्याय उपलब्ध असतात . तेही बाजारभावापेक्षा कित्येकपट अधिक किमतीत . कोकचा एक मोठा जार आणि पॉपकॉर्न प्रत्येकी ७५ म्हणजेच १५० रुपयांना पडतो . सामोशाची किंमत २० रुपये . पॉपकॉर्न आणि कोकच्या मोठय़ा ग्लासाची किंमत बाहेर बाजारात जास्तीत जास्त ५० रुपये होईल . म्हणजे जवळपास तिप्पट दराने हे पदार्थ विकले जातात . सामोसा कुठेही घेतला तरी १० ते १२ रुपयांच्या वर त्याची किंमत नसते . त्यासाठी २० रुपये ? पूर्वी सिनेमागृहात पाणी न्यायलाही बंदी होती . मध्यंतरी त्याविरुद्ध आवाज उठविल्यानंतर आता पाण्याची बाटली अडवत नाहीत , इतकेच . बहुतेक सर्व सिनेमागृह शहराच्या मध्यवर्ती ठिकाणी आहेत . त्यामुळे तिथे या वस्तू आणायला जादा वाहतूक खर्च वगैरे होतोय , असेही नाही . थिएटरमध्ये बसून आरामात चित्रपट पाहत खाण्याची किंमत म्हणून काही जास्तीचे शुल्क जरूर घ्यावे . त्या चैनीसाठी बाहेर उपलब्ध असलेल्या किमतीपेक्षा दहा - वीस टक्के अधिक दर आकारला तर ते ठीक होते . मात्र सध्या हे दर सरासरी शंभर ते दोनशे टक्के अधिक आहेत . सिनेमा पाहायला येणाऱ्या ग्राहकांची ही लूट आहे . एकीकडे शासकीय यंत्रणा या दरांवर नियंत्रण आणण्यात अपयशी ठरली , तर दुसरीकडे सर्वसामान्यांच्या प्रश्नांवर आंदोलने करणाऱ्या राजकीय पक्षांनीही याबाबतीत उदासीनता दाखवली . गेल्या आठवडय़ात उच्च न्यायालयाने सिनेमागृहातील खाद्य पदार्थाच्या दरांबाबत आवाज उठविल्यानंतर मनसेच्या कार्यकर्त्यांनी काही ठिकाणी आंदोलने केली . मात्र याविषयासंदर्भात जी व्यापक चर्चा व्हायला हवी , ती मात्र अद्याप झालेली नाही . दुसरे महत्त्वाचे म्हणजे सिनेमा हा फक्त पॉपकॉर्न खाऊनच पाहायला हवा असा काही नियम आहे का ? बहुतेकांना पॉपकॉर्न आवडत असेलही , पण चणे , शेंगदाणे आदी तत्सम पदार्थ खावे असे वाटणारेही असतीलच की . एरवी बाहेर बाजारात शीतपेयांचे अनेक प्रकार उपलब्ध असतात . मग थिएटरमध्ये कोकच का ? तिथे येणाऱ्या प्रेक्षकांना लिम्का , फँटा अथवा इतर शीतपेयांचे पर्याय का निवडता येत नाहीत ? संबंधित मल्टिप्लेक्सच्या व्यवस्थापकांनी या खाद्यपदार्थ विक्रेत्यांसोबत तसा करार केला असण्याची शक्यता आहे . मात्र ते जर खरे असेल , तर मग असे करार करताना सिनेमा पाहायला येणारा प्रेक्षक जो ग्राहक आहे , त्याला विश्वासात का घेतले नाही ? या लूटमारीमुळे एरवी बाहेर राजा असणारा ग्राहक सिनेमागृहात मात्र अगदीच केविलवाणा होत असतो . मध्यंतर जेमतेम पाच - दहा मिनिटांचा असतो . प्रेक्षकांना स्वच्छतागृहात जाऊन येऊन पुन्हा उर्वरित चित्रपट पाहण्याची घाई असते . त्यामुळे एखाददुसरा अपवाद वगळला तर या अवाजवी दरांविरुद्ध विक्रेत्यांशी हुज्जत घालायच्या कुणी फंदात पडत नाही . सर्वसामान्य व्यक्ती वर्ष सहा महिन्यातून एखाददुसऱ्या वेळी सहकुटुंब सिनेमा पाहायला येत असते . त्यामुळे कुटुंबप्रमुख बिचारा स्टॉलवरील विक्रेता जी सांगेल की किंमत मोजून मोकळा होतो . मात्र एकूणच खाद्यपदार्थाच्या या अवाजवी किमतीमुळे बहुपडदा सिनेमागृहांमध्ये सहकुटुंब चित्रपट पाहायला येणाऱ्यांची अवस्था ‘चार आण्याची कोंबडी आणि बारा आण्याचा मसाला’ अशी होते . तिकीट खर्चापेक्षा मध्यंतरातील या खाण्यावर जास्त पैसे खर्च होतात . आधीच टी . व्ही . मुळे सिनेमागृहातील प्रेक्षकसंख्या घटली आहे . त्यात आता इंटरनेटच्या माध्यमातून उपलब्ध असणाऱ्या विविध संकेतस्थळांद्वारेही घरबसल्या सिनेमा पाहण्याची सोय उपलब्ध आहे . अशा परिस्थितीत खाद्यपदार्थाचे हे दर असेच चढे राहिले तर या बहुपडदा सिनेमागृहांकडे कुणीतरी फिरकेल का ? बाकी बाजारातील वस्तूंच्या कमाल किमतींवर शासकीय यंत्रणांचे नियंत्रण असते . ठरावीक किमतीपेक्षा अधिक कुणी पैसे घेत असेल , तर त्याच्यावर कायदेशीर कारवाई करता येते . मग सिनेमागृहातील खाद्य वस्तूंच्या दरावर कुणाचेच कसे नियंत्रण नाही ? आता न्यायालयाने आदेश दिल्यानंतर तरी करमणुकीच्या नावाखाली सर्रास सुरू असलेल्या फसवणुकीला लगाम लागणार का ? सर्वसामान्यांच्या प्रश्नांवर रस्त्यावर आंदोलने करण्याची भाषा करणारे राजकीय पक्ष याची दखल घेणार का ? की मनोरंजनाच्या क्लोरोफॉर्मची भूल पडलेल्या प्रेक्षकांचे खिसे भविष्यातही असेच कापले जाणार आहेत ? सौजन्य – लोकप्रभा


आशियाई चषकासाठी भारतीय फुटबॉल संघाच्या पूर्वतयारीचा भाग म्हणून भारताचा संघ २७ डिसेंबरला अबुधाबी येथे ओमानशी झुंजणार असल्याचे फुटबॉल महासंघाने म्हटले आहे . संयुक्त अरब अमिरातमध्ये ५ जानेवारी ते १ फेब्रुवारीदरम्यान आशियाई चषकाचे सामने रंगणार आहेत . भारतीय फुटबॉल संघाच्या पूर्वतयारीचा भाग म्हणून दर्जेदार देशांविरुद्ध खेळला जाणारा हा तिसरा सामना आहे . भारताने यापूर्वी चीनविरुद्ध गोलशून्य बरोबरी साधली होती . तर जॉर्डनविरुद्धच्या सामन्यात भारताला १ - ० असा निसटता पराभव स्वीकारावा लागला होता . आशियाई चषकामध्ये भारतीय संघाचा समावेश अ गटात तर ओमानचा संघ फ गटात आहेत . फिफाच्या जागतिक क्रमवारीनुसार ओमानचा संघ ८४ व्या स्थानी तर भारताचा संघ ९७ व्या स्थानावर आहे . आशियाई चषकात भारताचा पहिला सामना ६ जानेवारीला थायलंडशी अबुधाबी येथे होणार आहे . त्याशिवाय भारताच्या गटात बहारिन आणि संयुक्त अरब अमिरात यांचादेखील समावेश आहे . त्या पाश्र्वभूमीवर भारताचे प्रशिक्षक स्टीफन कॉन्स्टन्टाइन यांनी भारताला ओमानविरुद्धचा सामना अत्यंत उपयुक्त ठरणार असल्याचे सांगितले . ‘‘बहारिन आणि संयुक्त अरब अमिरात या संघांची फुटबॉल खेळण्याची शैली ओमानशी मिळती जुळती आहे . भारताला अ गटात या दोन्ही संघांशी झुंजायचे असल्याने त्या शैलीत खेळणाऱ्या संघांविरुद्ध खेळणाऱ्यांशी कशी लढत द्यायची त्याची पूर्वतयारी होणार आहे . भारतीय खेळाडूंना आपापसातील ताळमेळ राखणे आणि काय करायचे आहे , ते समजून खेळ करण्यावर भर द्यायला हवा , ’’ असेदेखील कॉन्स्टन्टाइन यांनी नमूद केले .


ब्रिटन आणि भारत या दोन देशांमधील आरोग्य आणि त्याच्याशी जोडलेल्या विविध क्षेत्रांतील गुंतवणूक आणि सहकार्यविषयक झालेल्या सामंजस्य कराराविषयी चर्चा करण्यासाठी ब्रिटनच्या राष्ट्रीय आरोग्य सेवेचे ( एनएचएस ) चे अध्यक्ष सर मालकोम गॅ्रन्ट यांच्या नेतृत्वाखाली एक उच्चस्तरीय शिष्टमंडळ भारतभेटीवर आले आहे . या प्रतिनिधी मंडळाचा भारतदौरा हा सुनियोजित असून पंतप्रधान नरेंद्र मोदी यांच्या ब्रिटन दौऱ्यावेळी दोन्ही देशांच्या पंतप्रधानांनी आरोग्य क्षेत्रातील भरीव गुंतवणूक आणि परस्पर सहकार्यासाठी भर देण्याचे मान्य केल्याचे ब्रिटनच्या उच्च आयोगाच्या सूत्रांनी सांगितले . त्याचबरोबर या भेटीदरम्यान भारत आणि ब्रिटन या दोन्ही देशांमध्ये ११ आरोग्य संस्थांच्या उभारणीवरदेखील विशेष भर दिला जाणार आहे . या अंतर्गत जून ६ ते ८ ला ब्रिटनमधील आधुनिक आरोग्य क्षेत्रातील आघाडीवर असलेल्या २३ कंपन्यांचे एक पथक मुंबईला भेट देणार असून भारताच्या स्मार्ट हेल्थ केअरच्या मोहिमेला या अंतर्गत पाठिंबा दिला जाणार आहे . या वेळी सर मालकोम यांच्या हस्ते दिल्लीतील एका प्रदर्शिनीचे उद्घाटन केले जाणार असून त्यादरम्यान आरोग्य मंत्रालयातील वरिष्ठ अधिकारी आणि उत्तरेकडील प्रमुख रुग्णालयांसोबत आयोजित बैठकीतदेखील सहभागी होणार आहेत . त्याचबरोबर आरोग्य क्षेत्रात नावीन्यपूर्ण काम करणाऱ्या विविध कंपन्या आणि गुंतवणूकदार यांच्याशी देखील संवाद साधणार आहेत . तर मुंबईतील एका प्रदर्शिनीचे उद्घाटनदेखील केले जाणार असून याप्रसंगी महाराष्ट्राचे आरोग्यमंत्री दीपक सावंत आणि अपोलो हॉस्पिटलचे प्रताप रेड्डीदेखील उपस्थित राहणार आहेत . या वेळी महाराष्ट्रातील आरोग्यविषयक विविध सेवांचे सक्षमीकरण आणि खासगी रुग्णालयांच्या , नावीन्यपूर्ण प्रयोग करणाऱ्या कंपन्या आणि मुंबईच्या किंग एडवर्ड मेमोरियल ( केईएम ) वैद्यकीय महाविद्यालयाच्या विद्यार्थ्यांशीदेखील संवाद साधणार आहेत .


तुम्ही तुमच्या मोबाईलवरील व्हॉटसअॅप या सोशल मीडियावरचे अॅडमिन आहात ? एखाद्या तरी ग्रुपचे नक्की असाल…त्यांच्यासाठी एक खूशखबर आहे . व्हॉटसअॅपच्या अॅडमिनला एक नवीन अधिकार मिळणार आहे . आता असा कोणता अधिकार आहे जो या अॅडमिनला मिळू शकेल ? तर एखाद्या ग्रुपचा फोटो , नाव कोण बदलू शकेल हे आता अॅडमिन ठरवणार आहे . या नव्या फिचरचे टेस्टिंग सुरु असून थोड्याच दिवसात ते वापरात येईल असे म्हटले जात आहे . WABetaInfo . com नुसार एका वेबसाईटकडून या नव्या फिचरचे टेस्टिंग सुरु आहे . गुगल प्लेमध्ये हे नवे फिचर असलेले व्हॉटसअॅपचे २ . १७ . ३८७ हे व्हर्जन उपलब्ध आहे . काही दिवसांतच ज्यांनी आपले व्हॉटसअॅप अपडेट केले आहे त्यांना हे फिचर उपलब्ध होणार आहे . विशेष म्हणजे ज्याने एखादा ग्रुप तयार केला आहे त्या व्यक्तीला ग्रुपमधील इतर अॅडमिन त्या ग्रुपमधून बाहेर काढू शकणार नाहीत . याशिवाय व्हॉटसअॅपकडून डिलीट फॉर एव्हरीवन आणि एनसेंड फिचरही लवकरच ग्राहकांना वापरता येईल असे सांगण्यात आले आहे . याशिवायही व्हॉटसअॅप कायमच आपल्या ग्राहकांसाठी काही ना काही अपडेटेड फिचर्स देण्यासाठी प्रयत्न करत असते . त्याचाच एक भाग म्हणजे नुकतेच व्हॉटसअॅपने एक नवीन सुविधा आपल्या ग्राहकांना दिली आहे . फोन नंबर बदलला की युजर्स नवीन नंबरवरून व्हॉट्स अॅप सुरू करतात . आता आपला नवीन नंबर प्रत्येकाकडेच असतो असं नाही , तेव्हा प्रत्येकला वैयक्तिक मेसेज करून सांगावं लागतं . युजर्सची ही अडचण लक्षात घेऊन व्हॉट्सअॅपने नवीन फीचर आणलं आहे . त्यानुसार , जर युजरने नंबर बदलला तर त्याचे नोटीफिकेशन त्यांच्या कॉन्टॅक्ट लिस्टमधल्या प्रत्येक व्यक्तीला जाणार आहे . त्यामुळे प्रत्येकाला वैयक्तिक मेसेज करून माहिती देण्याचे ग्राहकांचे श्रम वाचणार आहेत . आपल्या बदललेल्या नंबरची माहिती कोणाला द्यायची किंवा कोणाला नाही , हे देखील युजर ठरवू शकतो . नुकतंच व्हॉट्सअॅपने भारतीयांसाठी लाईव्ह लोकेशन शेअरचं फीचर आणलं होतं . त्यामुळे युजर्सना आपलं लाईव्ह लोकेशन शेअर करता येणार आहे . युजर्सच्या सुरक्षेसाठी याचा अधिक फायदा होईल असंही म्हटलं जातं आहे .


आपल्याला बऱ्याचदा झटपट होणारे काही तरी हवे असते . पण झटपट करण्याच्या नादात त्यातली पोषणमूल्ये मात्र आपण हरवून बसतो . ही पाककृती नेहमी घाईत असणाऱ्यांसाठी खास . हिचे वैशिष्टय़ म्हणजे ही जरी झटपट होणारी असली तरी पोषणमूल्येही त्यात भरपूर आहेत . याला ओट्स इन जार असे म्हणतात . साहित्य काचेची बऱ्यापैकी आकाराची आणि मोठय़ा तोंडाची बरणी , रोल्ड ओट्स , दूध ( याला पर्याय म्हणून नारळाचे दूध किंवा बदामाचे दूधही घेता येईल . ) , खजूर , अक्रोड , सुके अंजीर किंवा ताजी फळे कापून . आवडीनुसार मध अथवा साखर . कृती रात्री कामधाम आवरल्यावर काचेची ही बाटली घ्यावी . ती स्वच्छ पुसून त्यात अध्र्यापर्यंत ओट्स आणि वरचा अर्धा भाग दूध घालून फ्रिजमध्ये ठेवावी . सकाळी बाहेर काढायची . त्यात मध किंवा साखर घालायची . आवडतील त्याप्रमाणे सुका मेवा नाही तर ताजी फळे घालायची . वेळ असेल तर ताज्या फळांचे तुकडे वगैरे करायचे . नाही तर सुका मेवा झिंदाबाद . हे मिश्रण चवीला झक्कास लागते . झटपट नाश्ता तयार झाला . पाककृतीसाठी लागणारा वेळ : पूर्वतयारीसाठी लागणारा वेळ : 1 एकूण वेळ : 1 पदार्थाचा प्रकार : किती व्यक्तींसाठी : लेखक :


जगज्जेता मॅग्नस कार्लसन आणि विश्वनाथन आनंद यांच्यातील लंडन क्लासिक बुद्धिबळ स्पर्धेतील लढत झटपट बरोबरीत सुटली . या स्पर्धेतील पहिल्या तीन फेऱ्यांतील सर्व लढती बरोबरीत सुटल्या आहेत . आनंद - कार्लसन लढत कॅटालॅन पद्धतीने झाली . डावाच्या सुरवातीस जगज्जेत्या कार्लसनने एका प्याद्याचा मोबदला दिला . आक्रमण सुकर करण्याची त्याची योजना होती . आनंदने प्यादे जिंकले ; पण तरीही तो कधीही गाफील राहिला नाही . उच्च स्तरावर जिंकलेल्या मोहऱ्यांपेक्षा पटावरील स्थिती महत्त्वाची असते , हे तो जाणून होता . कार्लसन याकडेच लक्ष देत आक्रमणाची योजना तयार केली ; पण त्याचा फायदा त्याला मिळणार नाही याकडे आनंदने लक्ष दिले . आनंदचे आक्रमणाचे प्रयत्नही विफल ठरले . अखेर दोघांनी ३१ चालीनंतर बरोबरी मान्य केली . कार्लसन आपल्या खेळावर नाराज होता . आनंदने वर्चस्वासाठी शर्थीचे प्रयत्न केले . त्यात माझे कुठे चुकले तेच मला कळले नाही . माझ्या खेळावर मी समाधानी नाही ; पण त्यालाही आक्रमणापासून रोखण्यात यशस्वी ठरलो , असे कार्लसनने सांगितले .


सध्या मल्टिपल मायलोमा या कर्करोगासाठी वापरल्या जाणाऱ्या वेदनादायी बायोप्सीला पर्याय म्हणून कमी खर्चाची रक्तचाचणी विकसित करण्यात आली असून त्यात प्लास्टिक चिपचा वापर करण्यात आला आहे . ही चिप क्रेडिट कार्डच्या आकाराची आहे . अमेरिकेतील कन्सास विद्यापीठाच्या वैज्ञानिकांनी मल्टिपल मायलोमा या कर्करोगात प्रभावित होणाऱ्या प्लाझ्मा पेशींसाठी वापरली जाणारी हाडाची बायोप्सी टाळण्याचा प्रयत्न केला आहे . त्याची जागा ही नवी चाचणी घेणार असून यात अस्थिमज्जेचा नमुना घेण्यासाठी सुई घालावी लागत होती ती पद्धत वेदनादायी होती . इंटिग्रेटिव्ह बायॉलॉजी नियतकालिकात नवीन रक्तचाचणीचा उल्लेख असून त्यात प्लास्टिकची क्रेडिट कार्डच्या आकाराची चीप वापरून माहिती घेतली जाते . यात नेहमी रक्त घेतले जाते त्याच पद्धतीने रक्त घेऊन तपासणी करतात . दहा वर्षांत ही चाचणी विकसित करण्याचे प्रयत्न सुरू होते असे स्टीव्हन सोपर यांनी सांगितले . यात कर्करोगाची अवस्था कळू शकते व कोणत्या प्रकारचे औषध लागू पडेल हे ठरवता येते . सीडी , डीव्हीडी व ब्लू रे डिस्क तयार करण्याच्या पद्धतीने प्लास्टिक चिप तयार केली जाते . काही डॉलर्स खर्चात चिप तयार करता येते त्यामुळे रोगनिदान स्वस्तात होते .


अभिनेता आमिर खान सध्या त्याच्या ‘दंगल’ या चित्रपटाच्या प्रसिद्धीमध्ये व्यग्र आहे . गेल्या बऱ्याच काळापासून आमिरच्या चाहत्यांमध्ये त्याच्या आगामी चित्रपटाबद्दल उत्साहाचे वातावरण पाहायला मिळत आहे . त्यामुळे या चित्रपटाच्या प्रदर्शनाकडेच सर्वांचे लक्ष लागून राहिले आहे . या चित्रपटात काम केलेल्या कलाकारांचे अमिरने कौतुक केले आहे . या चित्रपटाच्या ऑडिशनसाठी तीन महिने काम सुरु होते . त्यातून फातिमा सना शेख , सन्या मल्होत्रा , सुनाही भटनागर आणि जायरा वसी याची निवड करण्यात आली . या चित्रपटात फातिमा शेख आणि सान्या मल्होत्रा यांची निवड तब्बल १० हजार मुलींमधून करण्यात आली आहे . फातिमाने या चित्रपटात गीताची भूमिका साकारली आहे . या चित्रपटामध्ये सुहानी ही बबिताच्या भूमिकेत दिसणार आहे . अमिर खानने देखील या चित्रपटासाठी खूप मेहनत घेतली आहे . ‘चित्रपटात वयस्कर भूमिका साकारण्यासाठी अमिरने पाच महिन्यात त्याचे वजन कमी केले . त्याच्या या प्रवासाचा व्हिडिओ चांगलाच गाजला होता . आमिरने तब्बल पाच महिने आपल्या शरीरयष्टीवर मेहनत घेतल्याचे व्हिडिओतून समोर आले होते . या चित्रपटात एका महत्त्वाकांक्षी वडिलांच्या भूमिकेतील आमिर त्याच्या मुलींना कुस्तीमधील डावपेच शिकवण्यात यशस्वी होणार का ? हे जाणून घेण्यासाठी सध्या अनेकांचेच लक्ष या चित्रपटाच्या प्रदर्शनाच्या तारखेकडे लागून राहिले आहे . आमिर खान , किरण राव आणि सिद्धार्थ रॉय कपूर यांची निर्मिती तसेच नितेश तिवारी दिग्दर्शित ‘दंगल’ हा चित्रपट येत्या २३ डिसेंबरला प्रदर्शित होईल . आमिरच्या या आगामी चित्रपटाच्या प्रदर्शनाची तारीख जसजशी जवळ येत आहे तसतशी प्रेक्षकांची उत्सुकता शिगेला पोहोचत आहे . या चित्रपटामध्ये आभिनेता आमिर खान कुस्तीपटू महावीर सिंग फोगट यांच्या भूमिकेत झळकणार आहे . तर आमिरच्या पत्नीच्या भूमिकेमध्ये प्रसिद्ध अभिनेत्री साक्षी तन्वर झळकणार आहे . या चित्रपटामध्ये आमिरने महावीर सिंग फोगट यांची भूमिका साकारण्यासाठी आणि वयाच्या विविध टप्प्यातील त्यांचे रुप प्रेक्षकांपर्यंत पोहोचवण्यासाठी खूपच मेहेनत घेतल्याचे दिसतेय . नुकतेच आमिरने प्रसारमाध्यमांसाठी ‘दंगल’ चित्रपटाच्या ‘बिहाइंड द सीन्स’ची स्पेशल स्क्रिनिंग करण्यात आली होती .


रिलायन्स जिओने आपल्या ग्राहकांना मागील काही दिवसांपासून धमाकेदार ऑफर्स देऊन अक्षरशः वेड लावले आहे . काही दिवसातच कंपनीने आपला मोबाईल फोनही बाजारात दाखल होणार असल्याचं जाहीर केलं आणि त्याचं बुकींगही सुरु झालं . कंपनीच्या मोबाईल मार्केटमधील आक्रमक पवित्र्यामुळे इतर टेलिकॉम कंपन्यांचे मात्र धाबे दणाणले . यामुळे त्यांनी नवीन मोबाईलची मॉडेल लाँच करण्याच्या घोषणा केल्याच पण जिओच्या कार्डमुळे इतर कंपन्यांनीही आपले स्वस्तातील प्लॅन्स घोषित करण्यास सुरुवात केली . ग्राहकांसाठी आणखी एक खूषखबर म्हणजे जिओने आपल्या वायफाय सेवेवर तब्बल १ हजार रुपयांची सूट जाहीर केली आहे . नवरात्रीसाठी सॅमसंगच्या धमाकेदार ऑफर्स १९९९ रुपयांचे जिओफाय jiofi आता केवळ ९९९ रुपयांमध्ये उपलब्ध होणार आहे . कंपनीने आपली ही ऑफर जाहीर केली असून ग्राहकांना त्याचा लाभ २० ते ३० सप्टेंबर या कालावधीतच घेता येणार आहे . या १० दिवसांदरम्यान जर तुम्ही जिओफायचे कनेक्शन घेतलेत तर तुम्हाला केवळ ९९९ रुपये भरावे लागतील असे जिओकडून सांगण्यात आले आहे . ही कनेक्शन आपण कंपनीच्या वेबसाईटवर तसेच रिटेल स्टोअरमध्ये खरेदी करता येणार आहे . क्रेडिट कार्डच्या व्यवहारात अडचणी येताहेत ? ही कारणे असू शकतात… जिओने आपली इंटरनेटची वायफाय सुविधा लाँच केली तेव्हा त्याची किंमत २३२९ रुपये इतकी होती . त्यानंतर काही काळात ही किंमत कमी करण्यात येऊन १९९९ इतकी करण्यात आली . आता पुन्हा एकदा सणांच्या मुहूर्तावर किंमत कमी करुन जिओने आपल्या ग्राहकांना खूश केले आहे . तुम्ही हे वायफाय डिव्हाईस खरेदी केले तर तुम्हाला जिओचे कार्ड खरेदी करावे लागणार आहे . याशिवाय जिओच्या सिमकार्डच्या बरोबरच डेटाप्लॅनही घ्यावा लागणार आहे . यासाठी जिओकडून विविध इंटरनेट प्लॅन उपलब्ध करून देण्यात आले आहेत


महाराष्ट्राच्या मुलींनी ३४व्या युवा राष्ट्रीय बास्केटबॉल स्पर्धेत मंगळवारी दुबळा प्रतिस्पर्धी असल्याचा फायदा उठवून मोठ्या विजयासह उपांत्य पूर्व फेरीतील स्थान निश्चित केले . त्याचवेळी गच्चीबौली क्रीडा संकुलातील बंदिस्त हॉलमध्ये सुरू असलेल्या या स्पर्धेत महाराष्ट्राच्या मुलांना सलग दुसऱ्या पराभवाचा सामना करावा लागला . महाराष्ट्राच्या मुलींनी दुबळ्या राजस्थानचा ७० - ३४ असा सहज पराभव केला . उद्या बुधवारी त्यांची गटातील शेवटची लढत गतविजेत्या तमिळनाडू बरोबर होणार असून या लढतीतील विजेता संघ गटविजेता ठरणार आहे . मुलांना मात्र गटातील शेवटच्या सामन्यात पंजाबकडून ५८ - ७५ अशी हार पत्करावी लागली . मात्र , उद्याच्या पंजाब - तमिळनाडू या सामन्याच्या निकालानंतर त्यांची बाद फेरीतील पुढची वाटचाल ठरणार आहे . राजस्थान विरुद्धच्या एकतर्फी सामन्यात महाराष्ट्रास अजिबात मेहनत करावी लागली नाही . महाराष्ट्राने या सामन्यात आपल्या बहुतेक सर्व खेळाडूंना संधी दिली . महाराष्ट्राच्या मुलांनी आज अखेरच्या साखळी लढतीत पंजाबला मध्यंतरापर्यंत चांगली लढत दिली . उत्तरार्धात मात्र उंच प्रिन्सपाल सिंगला सूर गवसल्यानंतर सामना एकतर्फी झाला . विजेत्यांचा धडाका एवढा जबरदस्त होता की महाराष्ट्रास तिसऱ्या क्वार्टरमध्ये केवळ ५ गुण नोंदवता आले . याउलट विजेत्यांनी २७ गुण नोंदवून निकाल स्पष्ट केला . रागीट प्रिन्सपाल सिंगने प्रथमार्धात दोन धोकादायक फाऊल केल्याने त्यास विश्रांती देण्यात आली होती . मात्र , त्याच्या अनुपस्थितीचा फायदा महाराष्ट्राला घेता आला नाही . सामन्यात धसमुसळेपणा सुरू झाल्यावर पंचांनी अतिशय कडक भूमिका घेतली आणि त्यामुळे सामन्यात एकूण ५६ फाऊल्सची नोंद झाली . त्यात विजेत्यांचा वाटा ३२ फाऊल्सचा होता . ९५ पैकी केवळ २१ प्रयत्नात यश आलेल्या सदोष नेमबाजीमुळे महाराष्ट्रास पराभव पत्करावा लागला . संपूर्ण सामना खेळणाऱ्या कमलेश राजभरला तर १७ प्रयत्नात एकच बास्केट करता आला आणि त्याच्याकडून अनेक वेळा चेंडूचा ताबा विजेत्यांकडे गेला . परंतु , त्याला विश्रांती देण्यात आली नाही . उंचपुऱ्या विजेत्यांना रोखण्याचा प्रयत्नात केलेल्या वैयक्तिक ५ फाउलमुळे महाराष्ट्राच्या अर्जुन यादव , प्रीतीश कोकाटे आणि तनय थत्तेला मैदान सोडावे लागले . निकाल : मुली : महाराष्ट्र : ७० ( खुशी डोंगरे २१ , सुझान पिंटो १६ ) विजयी राजस्थान ३४ ( शताक्ष राठोड १४ , अक्षता १० ) मुले : महाराष्ट्र ५८ ( तनय थत्ते २९ , अर्जुन यादव १४ , ओम पवार १२ ) पराभूत पंजाब ७५ ( प्रिन्सपाल सिंग २० , मणी १५ , राजन १३ )


एकेकाळी फेब्रुवारी - मार्चमध्ये मिळणारी अंजीर आता वर्षातील सहा महिने मिळतात . अंजीरमध्ये आर्द्रता , पिष्टमय पदार्थ , प्रथिने , मेद , कार्बोहायड्रेट , कॅल्शिअम , फॉस्फरस , लोह , तंतुमय पदार्थ , ‘अ’ आणि ‘क’ जीवनसत्त्व भरपूर प्रमाणात असते . अंजीर थंड असले तरी ते पचण्यास थोडे जड असते . हल्ली अंजीर वाळवून ते ड्रायफ्रूट म्हणून आहारामध्ये किंवा मिठाईमध्ये वापरले जाते . पण सुक्या अंजीरपेक्षा ताजे अंजीर जास्त पौष्टिक आणि शरीरास फायदेशीर असते . ताज्या अंजीराच्या सेवनानं पोषक घटक जास्त प्रमाणात मिळतात , तर सुक्या अंजीराच्या सेवनानं क्षार आणि जीवनसत्त्वे मुबलक प्रमाणात मिळतात . अंजीरचे फायदे – पोट साफ करायचं असेल तर अंजीर खावे . कारण त्यामध्ये तंतुमय पदार्थ भरपूर प्रमाणात असतात . – अंजीरमुळे शरीरातील रोगप्रतिकारक शक्ती वाढते . – शरीरातील उष्णता कमी करण्यासाठी आणि रक्तशुद्धीसाठी पिकलेले अंजीर खावे . कारण अंजीर हे थंड असते . – जागरण , रात्रपाळी , अति चहा किंवा धूम्रपान , दारू यामुळे शरीराला नुकसान पोहोचतं म्हणूनच शरीराची ही हानी भरून काढण्यासाठी रोज ताजे अंजीर खावे . – पायांना भेगा पडल्या असतील तर कच्च्या अंजीराचा चीक लावल्यास भेगा लवकर भरून येतात . – आजारपणामुळे अशक्तपणा खूप जाणवत असेल तर अंजीर खावे . आठवड्याभरात अशक्तपणा कमी होऊन शरीरास शक्ती प्राप्त होते .


‘बाहुबली २’ चित्रपट जगभरात सर्वत्र आपली छाप पाडत असल्याचे चित्र आहे . जगभरातील सर्वच लोक या चित्रपटाच्या प्रेमात पडले आहेत . नेपाळमधील बॉक्स ऑफिसवरही ‘बाहुबली २’ने दमदार कमाई केल्याचे वृत्त नुकतेच येऊन गेले होते . नेपाळमधील ‘छक्का पंजा’ या चित्रपटालाही त्याने कमाईत मागे टाकले आहे . त्यानंतर आता पाकिस्तानमध्येही एसएस राजामौलीच्या या चित्रपटाला समीक्षकांची पसंती मिळाली आहे . ‘डेक्कन क्रोनिकल’ वेबसाईटने दिलेल्या माहितीनुसार ‘बाहुबली २’ ने पाकिस्तानमध्ये ४ . ५ कोटी रुपयांची कमाई केली आहे . तसेच , तेथे जवळपास १०० चित्रपटगृहांमध्ये प्रभासचा हा चित्रपट दाखवला जातोय . पाकिस्तानमधील वितरक अमजद रशिद यांनी म्हटले की , यामध्ये जरी पौराणिक आणि हिंदू परंपरा काही प्रमाणात दाखवण्यात आल्या असल्या तरी खासकरुन सिंगल स्क्रिनवर चित्रपटाला चांगला प्रतिसाद मिळतोय . यातील वीएफएक्स आणि अॅक्शन सिन्सने प्रेक्षकांना भुरळ पाडली आहे . इतकेच नव्हे तर , पाकिस्तानी सेन्सॉर बोर्डाने कोणतीही कात्री न लावता चित्रपटाला प्रदर्शित होण्यासाठी हिरवा कंदील दिला . चित्रपटात कोणतेही आक्षेपार्ह दृश्य नव्हते त्यामुळे त्यातील एकही दृश्य काढण्यात आलेले नाही , असेही रशिद म्हणाले . ‘बाहुबली द बिगनिंग’ आणि ‘बाहुबली द कन्क्लुजन’ मधील अमरेंद्र बाहुबली व महेंद्र बाहुबलीच्या भूमिकेमुळे अभिनेता प्रभास मोठा स्टार बनला आहे . केवळ भारतातच नाही तर परदेशातही त्याचे चाहते निर्माण झाले आहेत . सध्या मुलींच्या हृदयावर कोणी राज्य करत असेल तर तो प्रभास आहे . प्रभासला चक्क सहा हजार मुलींचे लग्नासाठी प्रस्तावही आले होते . मात्र , त्याने ते नम्रपणे नाकारले . त्याच्या आयुष्यात एक मुलगी असून , तो लवकरच तिच्याशी लग्न करणार असल्याचे म्हटले जातेय . प्रभासव्यतिरीक्त चित्रपटात राणा डग्गुबती , अनुष्का शेट्टी , तमन्ना भाटिया , सत्यराज , नसिर , रम्या कृष्णन यांच्याही मुख्य भूमिका आहेत .


शरीरात ‘ड’ जीवनसत्त्व अधिक प्रमाणात असल्याने यकृताचा कर्करोग होण्याची संभावना कमी होत असल्याचे एका अभ्यासात संशोधकांना आढळले आहे . सूर्यप्रकाशामुळे त्वचेत ‘ड’ जीवनसत्त्व तयार होते . ‘ड’ जीवनसत्त्वामुळे शरीरात कॅल्शियमची पातळी राखणे त्याचप्रमाणे दात आणि स्नायू निरोगी ठेवण्यात मदत होते . हाडांच्या रोगांमध्ये ‘ड’ जीवनसत्त्वाचे अनेक फायदे असून यामुळे कर्करोगासह इतर अनेक रोगांच्या उपचारामध्ये मदत होत असल्याचे पुरावे समोर येत आहेत . याबाबत युरोपीय आणि अमेरिकी लोकांवर अधिक अभ्यास करण्यात आला असून आशियाई लोकांवर याबाबत अद्याप मर्यादित अभ्यास करण्यात आला आहे . आनुवंशिकतेनुसार ‘ड’ जीवनसत्त्वाच्या चयापचयातील प्रक्रियेत बदल होतो . त्यामुळे अश्वेत लोकसंख्येवर ‘ड’ जीवनसत्त्वाचा समान परिणाम होतो का नाही यासाठी हा अभ्यास करण्यात येत आहे . जपानमधील राष्ट्रीय कर्करोग केंद्र आणि शिगा वैद्यकीय विज्ञान विद्यापीठातील संशोधक ‘ड’ जीवनसत्त्वाचा कर्करोगावर काय परिणाम होतो यावर संशोधन करीत आहेत . यासाठी त्यांनी ४० ते ६९ वयोगटातील ३३ , ७३६ लोकांच्या आरोग्यविषयक माहितीचे विश्लेषण केले . या अभ्यासात सहभागी झालेल्यांनी त्यांचे आरोग्य , आहार , जीवनशैली याबाबत माहिती दिली . त्याचप्रमाणे त्यांची रक्तचाचणीदेखील करण्यात आली . शरीरातील ‘ड’ जीवनसत्त्वाच्या प्रमाणानुसार या लोकांना चार गटांमध्ये विभाजित करण्यात आले होते . या लोकांचा सरासरी १६ वर्षांच्या कालावधीसाठी अभ्यास करण्यात आला यात कर्करोगाची ३ , ३०१ प्रकरणे समोर आली . धूम्रपान , मद्यपान , आहारविषयक कर्करोगांच्या जोखीम घटकांसाठी समायोजित केल्यानंतर ‘ड’ जीवनसत्त्व जास्त असणाऱ्यांमध्ये यकृताच्या कर्करोगाचे प्रमाण कमी असल्याचे आढळले .


कुस्तीमध्ये भारताला खरे तर सुरवातीलाच धक्का बसला . डबल ऑलिंपिक पदक विजेता सुशील कुमार पात्रता फेरीचा अडथळाही दूर करू शकला नाही . बहारिनच्या आदमविरुद्ध सुरवातीला मिळविलेल्या आघाडीचा त्याला फायदा घेता आला नाही . दुसऱ्या फेरीत सुशीलला आक्रमकच होता आले नाही . आदमविरुद्ध दुसऱ्या फेरीत तो चपळताही दाखवू शकला नाही . बचावाच्या आघाडीवरदेखील तो निष्प्रभ ठरला . त्यामुळेच त्याला ५ - ३ असा परभव पत्करावा लागला . संदीप तोमरने ५७ किलो वजनी गटात पहिल्या फेरीत तुर्कमेनिस्तानच्या रुस्तम नझरोला याला अटीतटीच्या लढतीत १२ - ८ असे पराभूत केले ; पण दुसऱ्या फेरीत तो इराणच्या रेझाचे आक्रमण पेलू शकला नाही . अर्थात , बलाढ्य रेझाला दिलेली झुंजही संदीपचे भवितव्य उज्ज्वल असल्याची साक्ष देत होती . संदीप ९ - १५ असा हरला असला , तरी क्षणाक्षणाला डावपेचांची होणारी उधळण आणि लढतीचा बदलणारा निर्णय रोमांचकारक ठरला . पवन कुमारने ८६ किलो वजनी गटात कंबोडियाच्या हेंद युथीविरुद्ध ८ - ० असा विजय मिळवून झकास सुरवात केली ; पण इराणच्या हसन याजदानीकडून तो ११ - ० असा हरला . रेपिचेजमध्येही तो टिकला नाही . मौमस खत्रीला ९७ किलो वजनी गटात उझबेकिस्तानच्या इब्रा जिमोवचे आव्हान पहिल्याच फेरीत पेलवले नाही . हा खेळाचा भाग झाला . मी सध्या माझी शरीरयष्टी राखण्यावर भर देत आहे . आज मी तीन मिनिटांनंतर प्रतिआक्रमणच करू शकलो नाही . आता पुढील लक्ष्यावर माझे लक्ष केंद्रित करेन . - सुशील कुमार


२००२ मध्ये झालेल्या नॅटवेस्ट सीरिज क्रिकेट स्पध्रेच्या अंतिम सामन्यात इंग्लंडचे माजी क्रिकेट कर्णधार नासीर हुसेनने मला बसचालक म्हणून हिणवले होते , असा गौप्यस्फोट भारताचा माजी क्रिकेटपटू मोहम्मद कैफने केला आहे . लॉर्ड्सचा अंतिम फेरीचा सामना कैफने युवराज सिंगसोबत साकारलेल्या १२१ धावांच्या सामना जिंकून देणाऱ्या भागदारीसाठी विशेष ओळखला जातो . त्यामुळेच ५ बाद १४६ अशा कठीण परिस्थितीनंतर भारताने ३२६ धावांच्या धावसंख्येचा विक्रमी पाठलाग केला होता . कैफने ७५ चेंडूंत ८७ धावांची खेळी साकारून सामनावीर पुरस्काराला गवसणी घातली होती . ट्विटरवर एका क्रिकेटरसिकाच्या प्रश्नाला उत्तर देताना कैफने त्या सामन्यातील घटना मांडली . नॅटवेस्टच्या अंतिम फेरीत इंग्लिश क्रिकेटपटूने तुला त्रास दिला होता का . यावर उत्तर देताना कैफ म्हणाला , ‘‘होय , नासीर हुसेन मला बसचालक म्हणाला होता . मात्र तुम्हाला चांगला प्रवास घडवतो , असे उत्तर दिले होते . ’’ सलामीवीर मार्क ट्रेस्कॉथिक आणि कर्णधार नासीर हुसैन यांच्या शतकांच्या बळावर इंग्लंडने ५ बाद ३२५ धावा उभारल्या होत्या .


कोरिया सुपर सीरिज विजेतेपदामुळे पी . व्ही . सिंधू जागतिक क्रमवारीत पुन्हा दुसरे स्थान मिळवण्याची दाट चिन्हे दिसत आहेत . सध्या सिंधू चौथ्या क्रमांकावर आहे . सिंधूला कोरिया विजेतेपदाबद्दल ९ , २०० गुण मिळतील . तिचा गतवर्षी या स्पर्धेत सहभाग नव्हता . त्यामुळे या स्पर्धेबद्दलचे तिचे गुण कमी होणार नाहीत . त्यामुळे गेल्या ५२ आठवड्यांतील सर्वांत कमी गुण मिळालेला टप्पा रद्द होईल , अर्थातच ५ , ०२० गुण रद्द होतील . यामुळे तिचे एकंदर गुण ७६ , ९४६ वरून ८१ , १०६ होतील . सिंधू अर्थातच गतविजेती अकेन यामागुची आणि गतउपविजेती सुंग जी ह्यून यांना मागे टाकत दुसऱ्या क्रमांकावर जाण्याची शक्यता आहे . यापूर्वी एप्रिलमध्ये तिने इंडिया ओपन सुपर सीरिज जिंकून हा क्रमांक मिळविला होता . यामागुची उपांत्य फेरीत पराजित झाली होती , तर सुंग उपांत्यपूर्व फेरीत अर्थातच दोघींना गुणांचा मोठा फटका बसणार आहे .


नाना पाटेकर हे इंडस्ट्रीतील बडं नाव . पण , कितीही बडं नाव असलं तरी ते किती साधे आहेत हे आपल्या सगळ्यांना माहिती आहेच . नाना पाटेकर " आपला मानूस ' हा त्यांचा नवीन चित्रपट घेऊन येत आहेत . त्यांच्याबरोबर अभिनेता सुमित राघवन आणि अभिनेत्री इरावती हर्षेही या चित्रपटात काम करत आहेत . चित्रपटात नाना पोलिस ऑफिसरची भूमिका करत आहेत . चित्रपट जरी सस्पेन्स असला , तरी या चित्रपटाचे चित्रीकरण करताना त्यांनी पडद्यामागे खूप धमाल केली . " आपला मानूस ' या चित्रपटाचा ट्रेलर नुकताच लॉंच झाला . त्या वेळी पडद्यामागच्या गप्पा रंगल्या . या वेळी नाना बोलत होते की , " आम्ही पडद्यामागे खूप धम्माल केली आहे . सुमित खूप छान गातो . जेव्हा तो गाणं गायचा तेव्हा मला गाण्याचा चांगला सेन्स असल्यामुळे मी टेबलवर तबला वाजवायचो . दोन शॉटच्यामध्ये आम्ही पत्ते खेळत बसायचो आणि लाईट्स वगैरे लावून झालेले जरी असले , तरी आम्ही सतीशला सांगायचो की , अजून थोडावेळ लाईट्सचं काम कर ना . कारण आम्हाला पत्त्याचा डाव पूर्ण करायचा असायचा . सेटवर आम्ही घरून डबे घेऊन यायचो . सुमित डबा आणायचा आणि मी ही . रोज मी स्वतः जेवण बनवायचो . इरावती कधीच काही आणायची नाही ( हसून . ) मी खवय्यापेक्षा आचारीच जास्त चांगला आहे . मला खाण्यापेक्षा खायला घालायला खूप आवडतं . त्यामुळे मी उत्तम जेवण बनवतो . ' नानांना परत एकदा रुपेरी पडद्यावर पाहण्यासाठी त्यांचे फॅन्स आता आतुर झालेत . . .


वेब सीरिज आणि सुमित व्यास हे समीकरण जणू ठरलेलंच आहे . ‘परमनंट रुममेट्स’ , ‘ट्रिपलिंग’ या वेब सीरिजमधून झळकलेला अभिनेता सुमित व्यास अनेकांच्या आवडत्या अभिनेत्यांपैकी एक आहे . सुमित व्यासने अभिनयाच्या जोरावर स्वतःचा असा वेगळा चाहता वर्ग निर्माण केला आहे . नुकताच ‘वीरे दी वेडिंग’ या चित्रपटात झळकलेला या अभिनेत्याने त्याच्या प्रियसीबरोबर लग्नगाठ बांधली आहे . सध्या सुमितच्या लग्नाचे हे फोटो व्हायरल होत असून तो फुलऑन मस्तीच्या मुडमध्ये दिसत आहे . आणि सुमितने प्रियसी एकता कौलबरोबर १५ सप्टेंबर रोजी जम्मूमध्ये लग्न केलं असून सध्या त्यांच्या लग्नाचे फोटो चांगलेच व्हायरल होत आहेत . पारंपारिक पद्धतीने पार पडलेल्या या लग्नसोहळ्यामध्ये सुमित आणि एकताच्या जवळच्या नातेवाईक आणि मित्रपरिवाराचा समावेश असल्याचं पाहायला मिळालं . या सोहळ्याचे काही फोटो टेलिव्हिजन अभिनेत्री मालिनी कपूरने शेअर केले आहेत . दरम्यान , सुमित व्यासचं हे दुसरं लग्न असून यापूर्वी त्याने अभिनेत्री शिवानी टाकसाळे हिच्याबरोबर लग्नगाठ बांधली होती . मात्र त्यांचा संसार फार कमी काळ टिकू शकला . लग्नानंतर काही काळातच या दोघांनी कायदेशीररित्या वेगळं होण्याचा निर्णय घेतला . त्यानंतर आता सुमितने पुन्हा एकदा लग्नाचा निर्णय घेत एकताबरोबर सप्तपदी घेतली आहे .


ऍडलेड : दुसऱ्या अॅशेस कसोटीत आज ( बुधवार ) पाचव्या दिवशी दोन्ही संघांना समान संधी असताना मिशेल स्टार्कच्या वेगवान माऱ्यापुढे इंग्लंडचा संघ 233 धावांत गारद झाला आणि ऑस्ट्रेलियाने दुसरा कसोटी सामना जिंकत पाच सामन्यांच्या मालिकेत 2 - 0 अशी आघाडी घेतली . इंग्लंडचा वेगवान गोलंदाज अँडरसन याच्या पाच विकेट आणि कर्णधार रुटच्या नाबाद अर्धशतकामुळे प्रकाशझोतातील कसोटीत इंग्लंडने मालिकेत बरोबरी साधण्याची संधी इंग्लंडकडे होती . त्यांनी ३५४ धावांच्या आव्हानासमोर ४ बाद १७६ धावा अशी सुरवातही केली . इंग्लंडला आज पाचव्या दिवशी इंग्लंडला १७८ धावांची गरज होती . पण , जोश हेझलवूडने रुटला बाद करत विजयातील मोठा अडसर दूर केला . त्यानंतर ऑस्ट्रेलियाच्या गोलंदाजांनी इंग्लंडच्या तळाच्या फलंदाजांना जास्त वेळ खेळपट्टीवर टीकू दिले नाही . अखेर इंग्लंडचा दुसरा डाव 233 धावांत संपुष्टात आला आणि ऑस्ट्रेलियाने 120 धावांनी विजय मिळविला . स्टार्कने दुसऱ्या डावात 5 बळी मिळविले . तत्पूर्वी , चौथ्या दिवशी ४ बाद ५३ वरून ऑस्ट्रेलियाचा डाव १३८ धावांत संपला होता . वोक्सने चार विकेट टिपल्या . कांगारूंनी द्विशतकी आघाडीनंतरही इंग्लंडला फॉलोऑन दिला नव्हता . दुसऱ्या डावात त्यांची ७ बाद ९० अशी स्थिती झाली होती , पण कांगारूंचे शेपूट इंग्लंडसाठी पुन्हा डोकेदुखी ठरले . संक्षिप्त धावफलक ऑस्ट्रेलिया - ८ बाद ४४२ घोषित व ५८ षटकांत सर्वबाद १३८ ( डेव्हिड वॉर्नर १४ , उस्मान ख्वाजा २० , स्टीव स्मिथ ६ , नेथन लायन १४ , शॉन मार्श १९ , मिचेल स्टार्क २० , जेम्स अँडरसन ५ - ४३ , क्रेग ओव्हर्टन १ - ११ , ख्रिस वोक्स ४ - ३६ ) विजयी विरुद्ध इंग्लंड २२७ व सर्वबाद 233 ( ऍलिस्टर कुक १६ , मार्क स्टोनमन ३६ , ज्यो रूट ६७ , डेविड मलान २९ , स्टार्क 5 - 88 , लायन 2 - 45 ) .


भारतीय संघाविरोधात खेळण्यासाठी उत्सुक ; मात्र कारवाईचे दडपण आशियाई क्रीडा स्पर्धेतील मैदानी लढाईत कबड्डीमधील हक्काची सुवर्णपदके गमावल्यानंतर आता दिल्ली उच्च न्यायालयाच्या आदेशानुसार १५ सप्टेंबरला दिल्लीत होणाऱ्या दोन सामन्यांमध्ये भारतीय कबड्डी संघांची प्रतिष्ठा पणाला लागणार आहे . भारतीय संघाला आव्हान देऊ शकणारा संघ तयार करण्यासाठी देशातील कबड्डीक्षेत्रात जोरदार मोर्चेबांधणी सुरू आहे . या संघात सहभागी होण्यासाठी खेळाडू उत्सुक असले तरी त्यांच्यावर कारवाईचे दडपण आहे . दिल्लीला होणाऱ्या सामन्यासाठी भारतीय संघात स्थान मिळवू न शकलेल्या देशातील अव्वल कबड्डीपटूंना या संघातून खेळण्यासाठी विचारणा केली जात असल्याची माहिती मिळत आहे . मात्र जनार्दनसिंग गेहलोत यांचे भारतीय कबड्डीवरील नियंत्रण कायदेशीरपणे संपुष्टात आले असले , तरी संघटनात्मक नियंत्रण गमावले नसल्यामुळे खेळाडू द्विधा मनःस्थितीत असल्याचे सूत्रांनी सांगितले . आशियाई क्रीडा स्पर्धेत सहभागी झालेल्या भारतीय संघाच्या निवड प्रक्रियेबाबत आक्षेप घेणारी याचिका दिल्ली उच्च न्यायालयात माजी अर्जुन पुरस्कार विजेते कबड्डीपटू होनप्पा गौडा यांनी सादर केली होती . यावर निकाल देताना न्यायालयाने निवड प्रक्रियेसाठीचे दोन सामने १५ सप्टेंबरला दिल्लीच्या त्यागराज क्रीडा संकुलात सकाळी ११ वाजता आयोजित करण्याचे निर्देश आले आहेत . आशियाई क्रीडा स्पर्धेत भारतीय संघातून खेळलेल्या प्रत्येकी १२ खेळाडूंशी झुंजण्यासाठी डावललेल्या किंवा अन्य खेळाडूंना या नव्या भारतीय संघात स्थान मिळू शकेल . न्यायालयीन दावा करणाऱ्या होनप्पा आणि एस . राजरत्नम यांच्याशी पाठीशी असलेली नवे भारतीय हौशी कबड्डी महासंघ संघबांधणीसाठी प्रयत्नशील आहेत . ‘‘आशियाई स्पर्धेतील भारताच्या संघात मध्य रक्षणाचा मोठा अभाव होता . याचप्रमाणे सुरजित , नितीन तोमर , सुरेंदर नाडा , सुकेश हेगडे , प्रशांत राय , विशाल भारद्वाज , विकास काळे , सचिन शिंगार्डे , नीलेश साळुंखे यांच्यासारख्या असंख्य गुणी खेळाडूंना भारतीय संघातून डावलण्यात आले होते . निवड प्रक्रियेच्या सामन्यांसाठी आमची संघबांधणी अंतिम टप्प्यात असून , विशेष तयारी शिबिराला लवकरच प्रारंभ होणार आहे , ’’ अशी माहिती नव्या भारतीय हौशी कबड्डी महासंघाचे समन्वयक जया शेट्टी यांनी दिली . ते पुढे म्हणाले , ‘‘भारतीय संघाशी संलग्न असलेल्या राज्य संघटना तसेच रेल्वे , सेनादल या संघांवर या सामन्यात न खेळण्यासाठी दडपण आणले जात आहे . कारण भारतीय कबड्डी संघटनेविरोधातील हे कृत्य असल्याचे चित्र निर्माण केले जात आहे . मात्र कबड्डीच्या हितासाठी ही प्रक्रिया होत आहे , याची जाणीव खेळाडूंना व्हायला हवी . ’’ निवृत्त जिल्हा न्यायाधीश रविंदर कौल या सामन्यांसाठी निरीक्षक म्हणून काम पाहतील . या निवड प्रक्रियेचे व्हिडीओ चित्रण करण्यात येईल आणि ते नंतर न्यायालयासमोर सादर केले जाईल . या सामन्यांसाठी केंद्रीय क्रीडा मंत्रालयाच्या सचिवांकडून तीन निवड समिती सदस्य नियुक्त केले जाणार आहेत . आशियाई क्रीडा स्पर्धेतील आक्षेपार्ह खेळाडूंच्या कामगिरीचा या वेळी कस लागेल . ते या निवड प्रक्रियेत यशस्वी ठरले , तरच त्यांना पदकविजेत्याला मिळणारे आर्थिक इनाम आणि अन्य लाभ मिळणार आहेत . या खटल्याची पुढील सुनावणी ३० ऑक्टोबरला आहे .


नवीन किंवा चित्रपटगृहात सुरू असलेल्या चित्रपटाची प्रसिद्धी करण्याचे नानाविध मार्ग आज चित्रपटनिर्मात्यांकडून अवलंबले जातात . पण चित्रपटांच्या इतिहासाच्या सुरुवातीला चित्रपटांची प्रसिद्घी कशी व्हायची याची काही देखणी उदाहणे राष्ट्रीय चित्रपटसंग्रहालयाच्या संग्रहात समाविष्ट झाली आहेत . भारतात चित्रपटांचे पर्व सुरू झाल्यानंतर पहिल्या वीस वर्षांनंतरच्या काळातल्या चित्रपटांचा हा खजिना आहे . प्रभात , न्यू थिएटर्स , बाँबे टॉकीजतर्फे आलेल्या चित्रपटांसह १९३२ ते १९३५ या काळातील दहा हॉलिवूड चित्रपटांची प्रसिद्धीपत्रके ( हँडबिले ) मंगळवारी एनएफएआयकडे आली आहेत . सतीश गोविंद अडिवरेकर यांनी ती संग्रहालयाकडे सुपूर्द केली असून त्यांच्या वडिलांच्या संग्रहातून ती आली आहेत . व्ही . शांताराम यांनी दिग्दर्शित केलेल्या ‘कुंकू’ ( १९३७ ) या गाजलेल्या चित्रपटाचे १६ व्या आठवडय़ात पदार्पण होत असल्याबाबत काढलेले प्रसिद्धीपत्रक यात आहे . चित्रपटाचा सोळावा आठवडा सुरू होण्याच्या दिवशी सकाळी सोळा सुवासिनी घरोघरी जाऊन हळदी - कुंकू देतील , असे या प्रसिद्धीपत्रकावर लिहिले आहे . दिग्दर्शक बाळासाहेब यादव यांचा ‘बाजी प्रभू देशपांडे’ ( १९३९ ) हा चित्रपट , अभिनेत्री रतन बाई यांची प्रमुख भूमिका असलेला प्रेमांकुर अतोर्थी दिग्दर्शित ‘सरला’ ( १९३६ ) हा हिंदी चित्रपट अशा जुन्या चित्रपटांची हँडबिलेही मिळाली आहेत . एनएफएआयचे संचालक प्रकाश मगदूम म्हणाले , ‘देशातील चित्रपटसृष्टीच्या अगदी सुरुवातीच्या काळातील ही हँडबिले असल्यामुळे ती खूप महत्त्वाची आहेत . त्या वेळच्या चित्रपट प्रसिद्धीच्या पद्धती त्यातून दिसतात . ’ चित्रपट रसिक व संग्राहकांनी त्यांच्याकडे असलेले जुने व दुर्मिळ चित्रपटसाहित्य जतनासाठी विभागाकडे सुपूर्द करावे , असेही त्यांनी सांगितले .


भारतीय क्रिकेट संघाने श्रीलंकेत मंगळवारी ७०वा स्वातंत्र्यदिन साजरा केला . या वेळी मुख्य प्रशिक्षक रवी शास्त्री आणि कर्णधार विराट कोहली यांनी ध्वजारोहण केले . या वेळी भारतीय संघ आणि साहाय्यक मार्गदर्शकही उपस्थितया वेळी मुख्य प्रशिक्षक रवी शास्त्री आणि कर्णधार विराट कोहली यांनी ध्वजारोहण केले होते . या वेळी ध्वजारोहणानंतर राष्ट्रगीतही गायले गेले . या वेळी कोहलीसह भारताच्या सर्व खेळाडूंनी तिरंग्याला मानवंदना दिली . कोहलीने या वेळी देशवासीयांना स्वातंत्र्य दिनाच्या शुभेच्छाही दिल्या . त्याचबरोबर माझ्या वडिलांचा वाढदिवसही १५ ऑगस्टला असल्यामुळे माझ्यासाठी हा दिवस खास आहे , असे कोहली म्हणाला . ‘‘देशवासीयांना माझ्याकडून स्वातंत्र्य दिनाच्या शुभेच्छा . एक भारतीय असल्याचा मला नेहमीच अभिमान वाटतो . पण स्वातंत्र्यदिनी देशाभिमानाच्या भावना वेगळ्याच उंचीवर असतात . हा दिवस माझ्यासाठी फारच विशेष असतो , कारण या दिवशी माझ्या वडिलांचा वाढदिवस असायचा , ’’ असे कोहलीने ट्विटरवर म्हटले आहे . या वेळी कोहलीने आपल्या लहानपणाच्या आठवणींनाही या वेळी उजाळा दिल्या . तो म्हणाला , ‘‘लहानपणी मी मित्र आणि कुटुंबीयांबरोबर पतंग उडवायचो . त्याचबरोबर सर्वत्र तिंरगा फडकताना पाहिला की आनंद होतो . भारतीय असल्याचा अभिमान तर मला आहेच आणि तो कायम राहील . जय हिंद ! ’’ आफ्रिदीकडून भारताला स्वातंत्र्य दिनाच्या शुभेच्छा पाकिस्तानचा माजी कर्णधार शाहिद आफ्रिदीने या वेळी भारताला स्वातंत्र्य दिनाच्या शुभेच्छा दिल्या . ‘‘भारताला स्वातंत्र्य दिनाच्या शुभेच्छा . चला शांतता , सहिष्णुता आणि प्रेम वाढण्यासाठी एकत्रित काम करू या , ’’ असे आफ्रिदीने ट्विटरवर म्हटले आहे .


नॉर्थ साऊंड ( अँटिगा ) : भारतीय महिला संघ एकदिवसीय विश्वकरंडक स्पर्धेच्या अंतिम फेरीत झालेल्या पराभवाचा वचपा काढण्याच्या उद्देशानेच शुक्रवारी सकाळी टी - 20 विश्वकरंडक स्पर्धेच्या उपांत्य फेरीत इंग्लंडविरुद्ध मैदानात उतरतील . भारतीय महिला संघाला त्या वेळी इंग्लंड संघाकडून चुरशीच्या लढतीत 9 धावांनी पराभव पत्करावा लागला होता . एकदिवसीय क्रिकेटप्रमाणेच टी - 20 विश्वकरंडक स्पर्धेतही भारतीय महिलांची आगेकूच विलक्षण राहिली आहे . गटातील सर्व सामने जिंकताना त्यांनी आपले निर्विवाद वर्चस्व सिद्ध केले . मिताली राज आणि हरमनप्रीत कौर या दोघींची कामगिरी भारतीय संघाचे खरे बलस्थान राहिले आहे . मर्यादित षटकांच्या सामन्यात इंग्लंडसारख्या गुणवान संघावर विजय मिळविण्यासाठी मिताली आणि हरपमनप्रीत यांच्याकडून कामगिरीत सातत्य अपेक्षित आहे . स्मृती मानधना आणि जेमिमा रॉड्रिग्ज यांची त्यांना साथ मिळेल . ऑस्ट्रेलियाविरुद्धच्या लढतीत मितालीला विश्रांती दिल्यानंतरही भारताने विजय मिळविला ही सर्वात मोठी गोष्ट आहे . आता मिताली या महत्त्वाच्या सामन्यासाठी संघात परतणार आहे . त्यामुळे भारतीय संघाची ताकद नक्कीच वाढलेली असेल . एकच वेगवान गोलंदाज घेऊन खेळण्याचे प्रशिक्षक रमेश पोवार यांचे नियोजन चांगलेच यशस्वी ठरले आहे . भारतीय फिरकी गोलंदाजांनी त्यांच्यावर टाकलेला विश्वास सार्थ ठरविला आहे . पूनम यादवने 8 , तर राधा यादव हिने 7 गडी बाद केले आहेत . दिप्ती शर्मा आणि हेमलता या ऑफ स्पिन गोलंदाजही फॉर्मात आहेत . चार सामन्यांत भारताच्या अरुंधती रेड्डी आणि मानसी जोशी या मध्यमगती गोलंदाजांनी मिळून केवळ 13 षटके टाकली आहेत . यावरून भारतीय फिरकीची ताकद लक्षात येऊ शकते . इंग्लंड संघाचे नियोजन बरोबर विरुद्ध आहे . त्यांच्या वेगवान गोलंदाज यशस्वी ठरल्या आहेत . त्याचबरोबर फलंदाजीतील ऍमी जोन्स हिचे सातत्य इंग्लंडसाठी महत्त्वाचे ठरेल . तिने तीन अर्धशतके झळकाविली आहेत . या वेळी तिला भारतीय फिरकीचे आव्हान परतवावे लागेल .


बॉलिवूडचा बादशहा शाहरुख खान आणि अनुष्का शर्मा यांचा चित्रपट ‘जब हॅरी मेट सेजल’ हा वादाच्या भोवऱ्यात सापडल्याचे चित्र आहे . गेल्या काही दिवसांपासून इम्तियाज अली दिग्दर्शित या चित्रपटाचे प्रोमो प्रदर्शित करण्यात येत आहेत . त्यामधील एका प्रोमोमध्ये असलेल्या ‘इंटरकोर्स’ या शब्दावरून वाद उद्भवला आहे . सेंट्रल बोर्ड ऑफ फिल्म सर्टिफिकेशचे अध्यक्ष पहलाज निहलानी यांनी हा शब्द चित्रटातून हटविण्याचा निर्णय घेतला आहे . पण , एका अटीवर ते ‘इंटरकोर्स’ शब्द चित्रपटात तसाच ठेवण्यास तयार आहेत . सामान्य जनतेने पाठिंबा म्हणून ‘इंटरकोर्स’ शब्दासाठी मतदान केल्यास आणि त्यातून किमान एक लाख मतं जरी मिळाली तरी ‘जब हॅरी मेट सेजल’च्या प्रोमो आणि चित्रपटातील हा शब्द वगळला जाणार नाही असे त्यांचे म्हणणे आहे . वाचा : सुव्रत - मृण्मयीच्या ‘लग्ना’चा फोटो पाहिलात का ? एका वाहिनीला दिलेल्या मुलाखतीत निहलानी म्हणाले की , तुम्ही मतदान घ्या , मी तो शब्द ( इंटरकोर्स ) प्रोमो आणि चित्रपटात तसाच ठेवेन . त्यासाठी मला किमान एक लाख मतं हवी आहेत . भारत बदलला आहे का ते मला बघायचं आहे . आपल्या १२ वर्षांच्या मुलाला त्या शब्दाचा ( इंटरकोर्स ) अर्थ कळावा असं भारतातील कुटुंबांना वाटतं का ते मला बघायचं आहे . ‘जब हॅरी मेट सेजल’ चित्रपटाचा दुसरा मिनी प्रोमो सोमवारी प्रदर्शित करण्यात आला . यामध्ये अनुष्का शर्माने एका दृश्यात इंटरकोर्स या शब्दाचा उच्चार केला आहे . त्यावर सेन्सॉर बोर्डाने आक्षेप घेतला असून प्रोमो टेलिव्हिजनर दाखवण्यास नकार दिला . प्रोमो बघितल्यानंतर निहलानी एका वृत्तपत्राशी बोलताना म्हणाले की , इंटरकोर्स शब्द असलेला संवाद डिलिट करण्याच्या अटीवर आम्ही चित्रपटाला यूए सर्टिफिकेट दिले आहे . त्यावर अजून त्यांचे उत्तर येणं अपेक्षित आहे . अजूनही आमच्याकडून प्रोमोला परवानगी मिळालेली नाही . वाचा : नागिण , माशी झाली आता आणखी एक भंपक हिंदी मालिका तुमच्या भेटीला आतापर्यंत चित्रपटाच्या टीमने तीन मिनी ट्रेलर्स प्रसिद्ध केलेले आहेत . यामध्ये शाहरुखला ‘हॅरी’च्या तर अनुष्का शर्माला ‘सेजल’ या गुजराती मुलीच्या रुपात समोर आणण्यात आले आहे . ‘जब हॅरी मेट सेजल’ हा चित्रपट येत्या ४ ऑगस्टला प्रदर्शित होणार आहे .


World Boxing Championship या स्पर्धेत भारताची स्टार बॉक्सर मेरी कोम हिने पदक निश्चित करत उपांत्य फेरीत प्रवेश केल्यानंतर दुसऱ्या एका भारतीय महिला बॉक्सरनेदेखील उपांत्य फेरीत धडक मारली आहे . भारताच्या लोव्हलीना बोरगोहैन हिने उपांत्यपूर्व फेरीत ऑस्ट्रेलियाच्या के स्कॉट ५ - ० ने धुवा उडवत हा पराक्रम केला आहे . त्यामुळे भारताचे या स्पर्धेतील आता दुसरे पदक निश्चित झाले आहे . लोव्हलीना हिने ऑस्ट्रेलियाच्या के स्कॉट हिला ६९ किलो वजनी गटात धूळ चारली . तिने सामन्यात स्कॉटला चारी मुंड्या चीत केले आणि भारतासाठी आणखी एक पदक निश्चित केले . या आधी आज मेरी कोम हिने स्पर्धेच्या उपांत्य फेरीत धडक मारली . उपांत्यपूर्व फेरीत तिने चीनच्या वू यु हिला ५ - ० असे पराभूत केले . मेरी कोमच्या या विजयामुळे तिचे जागतिक स्पर्धेमध्ये पहिले पदक निश्चित झाले होते . ४८ किलो वजनी गटात तिची झुंज चीनच्या वू यु हिच्याशी झाली . या सामन्यात मेरी कोमने सामन्यावर पूर्णपणे वर्चस्व राखले . चीनच्या प्रतिस्पर्ध्याला सामन्याच्या कोणत्याही क्षणाला तिने डोके वर काढू दिले नाही . तिच्या या सुंदर खेळीमुळे तिला या सामन्यात एकतर्फी विजय मिळवता आला होता .


Australia vs India 2nd Test Perth live update – भारताविरुद्धच्या दुसऱ्या कसोटीच्या तिसऱ्या दिवसअखेर ऑस्ट्रेलियाने ४ बाद १३२ धावांपर्यंत मजल मारली . उस्मान ख्वाजाच्या नाबाद ४१ धावांच्या खेळीच्या जोरावर ऑस्ट्रेलियाने १७५ धावांची आघाडी घेतली आहे . त्याआधी भारताचा डाव २८३ धावांत आटोपला . त्या डावात कर्णधार विराट कोहलीने १२३ धावांची खेळी केली तर नॅथन लॉयनने ५ बळी टिपले . ऑस्ट्रेलियाच्या दुसऱ्या डावाची सुरुवात अतिशय संथ झाली . फिंचने ३० चेंडूत २५ धावा करत डावाला वेग देण्याचा प्रयत्न केला . पण त्याच्या बोटाला दुखापत झाल्यामुळे तो ‘रिटायर्ड हर्ट’ झाला व तंबूत परतला . त्याच वेळी चहापानाची विश्रांती घेण्यात आली . अखेरच्या सत्रात बुमराहच्या चेंडूवर हॅरीस २० धावा काढून बाद झाला . पहिल्या डावात अर्धशतकाने हुलकावणी दिलेला शॉन मार्श ( ४५ ) दुसऱ्या डावात झेलबाद झाला . शमीने त्याला ५ धावांवर बाद केले . हँड्सकॉम्बही १३ धावांवर पायचीत झाला . तर पहिल्या डावात अर्धशतकी खेळी करणारा ट्रेव्हिस हेड झेलबाद झाला आणि ऑस्ट्रेलियाचा चौथा गडी तंबूत परतला . हेडने केवळ १९ धावा केल्या . सध्या ख्वाजा ४१ आणि पेन ८ धावांवर नाबाद आहेत . नॅथन लॉयनने घेतलेल्या ५ बळींच्या जोरावर भारताचा पहिला डाव २८३ धावांवर संपुष्टात आला . पहिल्याच षटकात अजिंक्य रहाणे झेलबाद झाला . विहारीच्या साथीने कोहलीने डाव पुढे नेला आणि आपले शतक पूर्ण केले . मात्र त्यानंतर विहारी ( २० ) , कोहली ( १२३ ) आणि शमी ( ० ) झटपट बाद झाले . ऋषभ पंतने काही काळ झुंज दिली पण तोदेखील ३६ धावांवर माघारी परतला . अखेर बुमराहला माघारी पाठवत लॉयनने भारताचा डाव संपवला . तत्पूर्वी काल दुसऱ्या दिवसअखेर भारताने ३ बाद १७२ धावा केल्या . ऑस्ट्रेलियाचा पहिला डाव ३२६ धावांवर आटोपला . त्यास प्रत्युत्तर म्हणून कर्णधार विराट कोहली आणि उपकर्णधार अजिंक्य रहाणे या दोघांनी केलेल्या नाबाद भागीदारीच्या जोरावर भारताला या धावसंख्येपर्यंत मजल मारता आली . भारताच्या डावाची सुरूवात खराब झाली . उपहारापर्यंत भारताने ६ धावा करून मुरली विजयचा बळी गमवला . दुसऱ्या सत्रात राहुल २ धावा काढून त्रिफळाचित झाला . विराट कोहलीबरोबर अर्धशतकी भागीदारी करणारा पुजारा तिसऱ्या सत्राच्या सुरूवातीला २४ धावांवर झेलबाद झाला आणि भारताला तिसरा धक्का बसला . स्टार्कने त्याला यष्टीरक्षकाकरवी झेलबाद केले . ऑस्ट्रेलियाचा पहिला डाव सर्वबाद ३२६ वर आटोपला . ऑस्ट्रेलियाचा पहिला डाव ऑस्ट्रेलियाचे सलामीवीर फिंच ( ५० ) , हॅरिस ( ७० ) आणि हेड ( ५८ ) यांनी केलेल्या अर्धशतकाच्या जोरावर ऑस्ट्रेलियाने ही मजल मारली . इशांत शर्माने सर्वाधिक ४ बळी टिपत यजमानांचा डाव गुंडाळण्यात महत्वाची भूमिका बजावली . भारताविरुद्धच्या दुसऱ्या कसोटीच्या तिसऱ्या दिवसअखेर ऑस्ट्रेलियाने ४ बाद १३२ धावांपर्यंत मजल मारली . उस्मान ख्वाजाच्या नाबाद ४१ धावांच्या खेळीच्या जोरावर ऑस्ट्रेलियाने १७५ धावांची आघाडी घेतली आहे . त्याआधी भारताचा डाव २८३ धावांत आटोपला . त्या डावात कर्णधार विराट कोहलीने १२३ धावांची खेळी केली तर नॅथन लॉयनने ५ बळी टिपले . पहिल्या डावात अर्धशतकी खेळी करणारा ट्रेव्हिस हेड झेलबाद झाला आणि ऑस्ट्रेलियाचा चौथा गडी तंबूत परतला . हेडने केवळ १९ धावा केल्या . पहिल्या डावात विराटने अफलातून झेल टिपलेला हँड्सकॉम्ब या डावात पायचीत झाला . इशांतने टाकलेला वेगवान चेंडू त्याच्या पायावर आदळला आणि तो १३ धावांवर माघारी परतला . पहिल्या डावात अर्धशतकाने हुलकावणी दिलेला शॉन मार्श ( ४५ ) दुसऱ्या डावात झेलबाद झाला . शमीने त्याला ५ धावांवर बाद केले आणि ऑस्ट्रेलियाला दुसरा धक्का दिला . ऑस्ट्रेलियाला बुमराहने पहिला धक्का दिला . सावध सुरूवात केल्यानंतर बुमराहच्या चेंडूवर हॅरीस २० धावा काढून बाद झाला . दुसऱ्या डावात ऑस्ट्रेलियाचे अर्धशतक झाले असून त्यांच्याकडे ९७ धावांची आघाडी आहे . ऑस्ट्रेलियाच्या दुसऱ्या डावाची सुरुवात अतिशय संथ झाली . फिंचने ३० चेंडूत २५ धावा करत डावाला वेग देण्याचा प्रयत्न केला . पण त्याच्या बोटाला दुखापत झाल्यामुळे तो ' रिटायर्ड हर्ट ' झाला व तंबूत परतला . त्याच वेळी चहापानाची विश्रांती घेण्यात आली . भारताविरूद्धच्या दुसऱ्या कसोटीच्या तिसऱ्या दिवसाचा खेळ पर्थच्या मैदानावर रंगला असून सामन्यात ऑस्ट्रेलियाचा दुसरा डाव सुरू आहे . नॅथन लॉयनने घेतलेल्या ५ बळींच्या जोरावर भारताचा पहिला डाव २८३ धावांवर संपुष्टात आला . इशांत शर्मा माघारी ; भारताला आठवा धक्का भारताने उपहारापर्यंत भारत ७ बाद २५२ या धावसंख्येपर्यंत मजल मारली आहे . विहारीच्या साथीने कोहलीने डाव पुढे नेला आणि आपले शतक पूर्ण केले . मात्र त्यानंतर विहारी ( २० ) , कोहली ( १२३ ) आणि शमी ( ० ) झटपट बाद झाले . शतकवीर कोहली माघारी ; भारताचा सहावा गडी बाद चांगली सुरुवात मिळाल्यानंतर हनुमा विहारी २० धावांवर बाद झाला . त्याला हेजलवूडने बाद केले . कर्णधार विराट कोहलीने झुंजार खेळी करत आपल्या कसोटी कारकिर्दीतील २५ वे शतक झळकावले . त्याने २१९ चेंडूत झळकावलेल्या शतकात ११ चौकार लगावले . - - अनुभवी अजिंक्य रहाणे ५१ धावांवर बाद झाल्यामुळे भारतीय संघाची सर्व मदार आता विराट कोहलीवर आहे . विराट कोहली ८१ धावांवर खेळत आहे . भारत आणखी १५३ धावांनी पिछाडीवर आहे . तिसऱ्या दिवसाच्या खेळाला सुरूवात झाल्यानंतर पहिल्या षटकात रहाणे बाद झाला . फिरकी गोलंदाज नाथन लॉयनने रहाणेला ५१ धावांवर बाद केले .


आधारकार्ड ही प्रत्येक व्यक्तीची अतिशय महत्त्वाची ओळख आहे . व्यक्तीचे सर्व आर्थिक व्यवहार आणि इतर गोष्टीही मोदी सरकारने आधार कार्डशी संलग्न केल्या आहेत . त्यामुळे कोणताही व्यवहार करण्यासाठी तुमच्याकडे आधारकार्ड असणे आवश्यक आहे . आधार क्रमांक म्हणजे तुमचा युनिक आयडेंटीफिकेशन क्रमांक असतो . व्यक्तीची ओळख पटविण्यासाठी सध्या नाव , राहण्याचा पत्ता यांबरोबरच डोळे , फिंगरप्रिंट यांच्यावरुन ओळख पटविण्याचे काम केले जायचे . मात्र आता नव्याने चेहऱ्यावरुन व्यक्तीची ओळख पटवली जाणार आहे . युनिक आयडेंटीफिकेशन अथॉरीटी ऑफ इंडियाने दिलेल्या वृत्तानुसार , चेहेऱ्यावरुन ओळख पटवली जाणार आहे . काही दिवसांपूर्वी कायदेमंत्री रवीशंकर प्रसाद यांनी डोळे आणि फिंगरप्रिंट हे व्यक्तीची ओळख पटण्यासाठी पुरेसे नाही . असे म्हटले होते . त्यामुळे या नवीन फिचरचा समावेश कऱण्यात आला आहे . वृद्ध व्यक्ती तसेच लहान मुले यांच्या बाबतीत अनेकदा फिंगर प्रींटला अडचणी येतात . त्यामुळे आता हे नवीन फिचर लाँच केले जाणार आहे . १ जुलैपासून हे नवीन फिचर लागू करण्यात येणार असून नव्याने आधारकार्ड काढणाऱ्यांना त्याचा फायदा होणार आहे . याबरोबरच आधारचा व्हर्च्युअल आयडी आता वेबसाईटवरुन तयार होईल . त्यामुळे सीमकार्ड किंवा इतर अनेक गोष्टींसाठी तुम्ही आधार क्रमांकाऐवजी चेहेऱ्यावरुन तुमची ओळख पटणार आहे .


तुमच्या आमच्या , सर्वाच्या जीवनात दोन प्रकारच्या ‘कडकीचा’ अनुभव आपण घेत असतो . आपण दोन - चार मित्र हॉटेलात जातो . वयाने मोठी व्यक्ती फक्त ‘चहा’ मागवते . का तर , आज ‘कडकी’ आहे . खिशात चार जणांच्या चहापुरतेच पैसे आहेत . असो . दुसरी शारीरिक कडकी म्हणजे तळहात , तळपाय नेहमी गरम राहतात . डोळ्यांची आग होते , लघवीला गरम हाते . प्रत्यक्ष थर्मामीटरमध्ये ताप दिसत नाही , पण तापाची सारखी भावना होते . शौचास कडक होते व काही वेळा शौच करताना रक्त पडते ; रात्री खूप उशिरा झोप लागते . अशी पित्ताची विविध लक्षणं आलटूनपाटलून दिसतात . कडकी विकाराची गंमत अशी की कडकी कमी झाली तर काहींना लगेचच सर्दी , नाक वाहणे सुरू होते . कृश व्यक्तींची कडकी लवकर बरी होत नाही . कारण त्यांच्या पित्तसदृश लक्षणांना वाताच्या रुक्ष , लघू या गुणांची जोड असते . त्यामुळे त्यांच्या कडकीच्या जोडीला उलटीची भावना , आम्लपित्त या रोगांचाही सामना करायला लागतो . कडकी विकाराच्या निर्मूलनाकरिता दोन प्रकारे उपचार करावे लागतात . मानवी शरीरात रसधातूला अनन्यसाधारण महत्त्व आहे . आपण जे खातो - पितो , त्यातून रसधातू तयार होतो . रसधातू शीत गुणांचा आहे . रसधातूपासून रक्ताची निर्मिती होते . रक्त हे उष्ण निर्दालक आहे . त्यामुळे कडकी विकारात उष्णता कमी होईल , पण पंडुता , सर्दी , कफ , खोकला , दमा होणार नाही ; अशी काळजी घ्यावी लागते . आयुर्वेदिक चिकित्सक कडकीकरिता अंगावर पुरळ उठते का , शरीराची आग होते का , खाज सुटते का याचा मागोवा घेत असतात . कडकी पित्तप्रधान असली तर प्रवाळ , मौत्यस्य , उमळसरी अशी औषधे दिली जातात . कडकी क्वचितच कफप्रधान असते ; त्यावेळेस संबंधित व्यक्तीस बारीक ताप येणार नाही याकरिता लघु मालिनी वसंत , ज्वरांकुश , अम्लपित्तवरी अशी औषधी योजना केली जाते . कडकी विकारांत रसरक्त वाहिन्यांत आम दोष वाढलेला असतो . आपण जो आहार घेतो , त्याचे सूक्ष्म पचन मंदावलेले असते . मिरी हा आपल्या नेहमीच्या परिचयाचा असा पदार्थ आहे की ; तो शरीरात रसरक्त वाहिन्यांत खोलवर पोचून सूक्ष्म पचनाचे उत्तम काम करतो . एकदोन मिरेपूड व आठदहा तुळशीची पाने असे मिश्रण सकाळी व सायंकाळी जेवणाअगोदर तीनचार तास घ्यावे . ज्यांच्या अंगात खूप खूप कडकी आहे , त्याच्या जोडीला शरीरभर खाज आहे ; त्यांनी गेरू किंवा कावेचे चूर्ण पाव चमचा एक वेळ अवश्य घ्यावे . दही , लोणची , पापड , शिळे अन्न , कोल्ड्रिंक , आईस्क्रीम , ज्यूस , उसांचा रस असे खाणे - पिणे कटाक्षाने टाळावे . चाकवत , राजगिरा , तांदुळजा , सुरण अशा भाज्या व पुदिना , आले अशी चटणी नियमितपणे , खावी . डाळिंब , सफरचंद , ताडेगोळे , पांढरे खरबूज अशी फळे शरीरांतील नेहमीची गरमी कमी करायला निश्चित मदत करतात . रात्रौ उशिरा जेवण , मांसाहार , शंकास्पद अन्न अवश्य टाळावे . कावीळ मानवी जीवनात सर्वानाच केव्हा ना केव्हा काम , क्रोध , मोह , मद , मत्सर , शोक या षड्रिपूंचा सामना करावा लागतो . या षड्रिपूंमध्ये काम - इच्छा - वासना यांना काही वेगळे स्थान आहे . तुमच्या आमच्या जीवनात काम म्हणजे चांगल्या अर्थाने भूक , आवड . वासना नसेल तर जीवनच व्यर्थ ठरेल . संत , महंत मंडळींचे ठीक आहे . त्यांचे पुढे उदाहरण असते निष्काम कर्मयोग्याचे . असो . तुम्ही - आम्ही जर जेवणखाणच नकोसे केले म्हणजे सगळाच कारभार आटपला असे समजावे . कावीळ हा शब्द ‘कामला’ या मूळ संस्कृत शब्दाचा मराठी प्रतिशब्द आहे . बहुतेक सर्वाना कावीळ या रोगलक्षणांचा केव्हा ना केव्हा सामना करावाच लागतो . माझे लहानपणी एककाळ काविळीची जबरदस्त साथ आली होती . कामला म्हणजे ‘कामाचा लय’ ; खाण्या - पिण्याची अजिबात इच्छा वा रुची नसणे . या रोगाचे सर्वसामान्यपणे दोन प्रकार आढळतात . रुद्धपथ कामला व बहुपित्त कामला . रुद्धपथ कामला किंवा नेहमीचा काविळीचा प्रकार हा दूषित पाण्यामुळे होणारा आजार आहे . या विकारात डोळे , नखे , मूत्र या सगळ्यांना गडद पिवळा रंग येतो . मल मात्र पांढरा किंवा क्वचित काळा असतो . आपल्या पोटात यकृत व प्लीहा या दोन अवयवांकडून पित्ताचे स्राव येणाऱ्या अन्नात मिसळत असतात . ते स्राव आमाशय व पक्वाशय या दोन आतडय़ांमध्ये असणाऱ्या पित्ताशयाकडूनही अन्नावर पचनाचे काम सतत करत असतात . कावीळ या विकारांत विविध कारणांनी हे पित्ताचे स्राव अन्नात न मिसळता रक्तांत मिसळतात . त्यामुळे लघवी पिवळी होते , क्वचित लाल होते . भूक नाहीशी होते . बहुपित्त कामलेत मल , मूत्र , नखे सर्वच पिवळ्या किंवा लालसर रंगाची असतात . मला स्वतःला खूप वर्षांपूर्वी , पुण्याहून मुंबईला रेल्वेने जात असताना , काविळीचा सामना करावा लागला होता . लघवी गर्द पिवळी , किंचित लाल आढळल्याबरोबर मी लगेचच उकळलेले पाणी प्यायला सुरुवात केली . कोरफडीच्या एका संपूर्ण पानाचा गर दिवसभरात खात होतो . तेल , तूप , लोणी , शेंगदाणे , खोबरे , मिठाई काही दिवस पूर्णपणे वर्ज्य केली . माझ्याकडे आरोग्यवर्धिनी , त्रिफळा गुग्गुळ , कुमारीआसव , गंधर्वहरीतकी इ . खूप खूप औषधे होती . पण ती न घेता एक दिवस फक्त साळीच्या लाह्य खाऊन काढला . दुसऱ्या दिवसापासून चार दिवस ज्वारीची भाकरी , मुगाचे वरण , उकडलेल्या भाज्या खाल्ल्या . कावीळ झालेल्या व्यक्तीने वरील उपचारांशिवाय पूर्णपणे उताणे झोपून विश्रांती घेतली तर लवकर आराम पडतो . कावीळ विकारांकरिता आरोग्यवर्धिनी , त्रिफळा गुग्गुळ , अम्लपित्तवरी , कुमारीआसव व गंधर्वहरीतकी चूर्ण नियमितपणे घ्यावे . पोटदुखी त्रास देत असल्यास जेवणानंतर प्रवाळ पंचामृत गोळ्या घ्याव्या . कडक पथ्ये पाळावीत . कावीळ विकारात एरवी अन्नात मिसळणारे पित्ताचे स्राव अन्नात न मिसळता रक्तांत मिसळतात . त्यामुळे लघवी पिवळी होते , क्वचित लाल होते . भूक नाहीशी होते . सौजन्य – लोकप्रभा response . lokprabha @ expressindia . com


‘चीनची भिंत’ ही एक अभेद्य तटबंदी म्हणून ओळखली जाते . कबड्डीविश्वात सामथ्र्यशाली बचावामुळे इराणच्या संघालासुद्धा हेच महत्त्व प्राप्त झाले आहे . शनिवारी विश्वचषकाच्या अंतिम फेरीत नेमकी हीच भिंत भेदून सलग तिसरा विश्वचषक आपल्याकडे राखण्याचे आव्हान भारतापुढे असणार आहे . भारत सलग तिसऱ्या विश्वचषकाच्या अंतिम फेरीत इराणशी झुंजणार आहे . २००४मध्ये झालेल्या पहिल्या विश्वचषकात भारताने इराणवर ५५ - २७ अशा फरकाने दणदणीत विजय मिळवला होता . त्यानंतर २००७मध्ये झालेल्या दुसऱ्या विश्वचषकात भारताने त्यांना २९ - १९ अशा फरकाने हरवले . अगदी २०१०च्या आशियाई क्रीडा स्पध्रेतसुद्धा भारताने त्यांना सहज हरवले होते . मात्र २०१४मध्ये प्रो कबड्डी लीगचे वैभवशाली पर्व सुरू झाले . खेळातील या क्रांतीमुळे कबड्डीला चांगले दिवस आले . इराणी खेळाडू प्रो कबड्डीच्या अनुभवातून अधिक तरबेज झाले . २०१४ सालीच झालेल्या आशियाई क्रीडा स्पध्रेत भारताला सुवर्णपदक राखणे कठीण झाले होते . राकेश कुमारच्या समर्थ अनुभवामुळे जेमतेम दोन गुणांच्या ( २७ - २५ ) फरकाने भारताने निसटता विजय मिळवला . हेच दडपण भारतावर इराणविरुद्ध लढताना असणार आहे . इराणचा संघनायक मेराज शेख म्हणतो , ‘‘विश्वचषकाच्या अंतिम फेरीत आम्ही भारताला शंभर टक्के हरवू . इराणच्या संघाने नेहमीच ताकदीने आपला ठसा आंतरराष्ट्रीय स्पर्धामध्ये उमटवला आहे . योग्य रणनीतीनुसार आम्ही खेळू . आमच्या संघात लढण्याची ऊर्जा असलेल्या युवा आणि अनुभवी खेळाडूंचा भरणा आहे . ’’ भारताचा कर्णधार अनुप कुमार आणि प्रशिक्षक बलवान सिंग यांना भारताच्या विजेतेपदाची खात्री आहे . भारतीय संघात एकापेक्षा एक सरस खेळाडू आहेत . प्रो कबड्डीत नियमित खेळल्यामुळे मेराज , फझल अत्राचाली , आदी खेळाडूंचा खेळ आम्ही उत्तम जाणतो , असे अनुपने या वेळी सांगितले . प्रो कबड्डीच्या आकडेवारीनुसार इराणचा बचाव भारतासाठी आव्हानात्मक अंतिम सामना


बॉलीवूड अभिनेत्रींचे करोडो प्रशंसक आहेत . त्यांचा अभिनय आणि स्टाइलचे अनेक चाहते आहेत . दरम्यान , काहीजण त्यांच्यासारखे काम करून किंवा त्यांची स्टाइल कॉपी करून आपले प्रेम व्यक्त करतात . तर काहीजण मात्र त्याच्याही पलीकडे जाऊन आपल्या आवडत्या कलाकाराविषयीचे प्रेम व्यक्त करण्याचा प्रयत्न करतात . आपले चाहते असणे ही आनंदाची गोष्ट आहे पण त्यापलीकडे जाऊन या चाहत्यांनी काही वेडेवाकडे केले तर त्याचा त्रास या अभिनेत्रींना सहन करावा लागतो . त्यामुळे आपल्यासोबत सुरक्षारक्षकांना घेऊन फिरण्याशिवाय या अभिनेत्रींकडे काही पर्याय राहत नाही . अशाच काही प्रसंगांना बॉलीवूड अभिनेत्रींना सामोरे जावे लागले होते . विद्या बालन ‘डर्टी पिक्चर’ चित्रपट प्रदर्शित झाल्यानंतर विद्या बालनच्या चाहत्याने तिच्या घरात घुसण्याचा प्रयत्न केला होता . मात्र , सुरक्षारक्षकांच्या सावधानतेमुळे त्यावेळी कोणतीही हानी झाली नाही . सुष्मिता सेन एकदा एका चाहत्याने सुष्मिता सेनचा लग्न करण्यासाठी पिच्छा पुरवला होता . मात्र , सुष्मिताने या गोष्टीकडे तेव्हा दुर्लक्ष केले . त्या चाहत्याला याबद्दल कळताच त्याने सुष्मिताला जीवे मारण्याची धमकी दिली होती . कंगना रणौत बॉलीवूडची ‘क्वीन’ कंगना रणौत हिच्या प्रेमात पडलेल्या एक चाहत्याने तिला भेटवस्तू आणि प्रेमपत्र पाठवण्यास सुरुवात केली होती . त्यानंतर या व्यक्तीने जीममध्येही तिचा पाठलाग करण्यास सुरु केली . तेव्हा मात्र त्याला पोलिसांच्या ताब्यात देण्यात आले . दिया मिर्झा दियाच्या घरी एका डॉक्टरचे काही कारणास्तव येणेजाणे होते . एकेदिवशी दियाने डॉक्टरच्या विचित्र स्वभावामुळे त्याच्याविरुद्ध तक्रार दाखल केली . जेनेलिया डिसुझा देशमुख जेनेलिया एकदा विजयवाडा येथे स्टोअरच्या अनावरणाला गेली होती . त्यावेळी तेथे उपस्थित असलेल्या एका व्यक्तीने तिच्याशी गैरवर्तणूक करण्याचा प्रयत्न केलेला . जेनेलियाला त्याचा राग आल्याने तिने लगेच त्या व्यक्तीच्या कानाशिलात मारली . कतरिना कैफ बॉलिवूडची आघाडीची अभिनेत्री कतरिना कैफचाही एका चाहत्याने पाठलाग केला होता . २००९ सालची ही घटना आहे . कतरिनाने त्या व्यक्तिला ब - याचदा तंबी देऊन सोडले होते . पण , या चाहत्याने एक दिवस तिच्या घरात घुसण्याचा प्रयत्न केला . त्यावेळी त्याला सुरक्षारक्षकांनी पकडून पोलिसांच्या स्वाधीन केले . श्रुती हसन श्रुती हसनला फार वाईट अनुभवाला सामोरे जावे लागले होते . एक व्यक्ती श्रुतीच्या राहत्या घराचा दरवाजा रोज ठोकावून जात असे . एके दिवशी तर श्रुती जेव्हा दरवाजा उघडण्यास गेली त्यावेळी दरवाजाच्या मधल्या फटीतून हात काढत त्या माणसाने तिचा गळा दाबण्याचा प्रयत्न केलेला .


भारताविरुद्धच्या पहिल्या कसोटीत चौथ्या दिवसअखेर ऑस्ट्रेलियाने ४ बाद १०४ धावांपर्यंत मजल मारली . पहिले चार गडी झटपट गमावल्यानंतर शॉन मार्श आणि ट्रेव्हिस हेड या जोडीने ऑस्ट्रेलियाचा डाव सावरला आणि संघाला शतकी मजल मारून दिली . आता भारताला विजयासाठी ६ बळींची गरज आहे तर ऑस्ट्रेलियाला २१९ धावांची आवश्यकता आहे . या सामन्याचा केवळ एका दिवसाचा खेळ शिल्लक राहिला असल्याने सामन्यात रंगत आली आहे . त्याआधी भारताने दुसऱ्या डावात सर्वबाद ३०७ धावांपर्यंत मजल मारली आणि ऑस्ट्रेलियापुढे सामना जिंकण्यासाठी ३२३ धावांचे आव्हान ठेवले . फिरकीपटू नॅथन लॉयन याने १२२ धावांच्या मोबदल्यात ६ गडी बाद केले आणि भारताच्या धावसंख्येला लगाम लावला . भारताकडून चेतेश्वर पुजारा आणि अजिंक्य रहाणे या दोघांनी अर्धशतके ठोकली आणि भारताला समाधानकारक आघाडी मिळवून दिली . ३ बाद १५१ या धावसंख्येवरुन आज भारताच्या डावाला सुरुवात झाली . चेतेश्वर पुजारा आणि अजिंक्य रहाणे जोडीने भारताच्या खात्यात धावसंख्येची भर घालत डावाला आकार दिला . दोघांमध्ये पाचव्या विकेटसाठी अर्धशतकी भागीदारीही झाली . अखेर नॅथन लॉयनने पुजारा ( ७१ ) आणि त्यापाठोपाठ रोहित शर्माचा ( १ ) अडसर दूर करत भारताला दोन धक्के दिले . पण पुजारा आणि अजिंक्य रहाणे या दोघांनी आपली अर्धशतके पूर्ण केली . उपहारानंतर मात्र भारताचा डाव गडगडला . ऋषभ पंत ( २८ ) , अश्विन ( ५ ) , रहाणे ( ७० ) , शमी ( ० ) आणि इशांत शर्मा हे पाच गडी भारताने झटपट गमावले . दुसऱ्या डावात लॉयनच्या ६ गड्यांव्यतिरिक्त स्टार्कने ३ तर हेजलवूडने १ गडी माघारी धाडला . भारताविरुद्धच्या पहिल्या कसोटीत चौथ्या दिवसअखेर ऑस्ट्रेलियाने ४ बाद १०४ धावांपर्यंत मजल मारली . पहिले चार गडी झटपट गमावल्यानंतर शॉन मार्श आणि ट्रेव्हिस हेड या जोडीने ऑस्ट्रेलियाचा डाव सावरला आणि संघाला शतकी मजल मारून दिली . आता भारताला विजयासाठी ६ गडींची आवश्यकता आहे तर ऑस्ट्रेलियाला २१९ धावांची गरज आहे . या सामन्याचा केवळ एक दिवसाचा खेळ शिल्लक राहिला असल्याने सामना रंगतदार स्थितीमध्ये आला आहे . ४ गडी झटपट बाद झाल्यानंतर आता शॉन मार्श आणि ट्रेव्हिस हेड या जोडीने ऑस्ट्रेलियाचा डाव सावरला आणि संघाला शतकी मजल मारून दिली . शमीने टाकलेला उसळता चेंडू पीटर हॅंड्सकाॅंबला टोलवता आला नाही . बॅटच्या वरच्या टोकाला चेंडू लागून तो झेलबाद झाला आणि ऑस्ट्रेलियाला चौथा धक्का बसला . उस्मान ख्वाजा झेलबाद , ऑस्ट्रेलियाला तिसरा धक्का मोहम्मद शमीने ऑस्ट्रेलियाला दुसरा धक्का दिला . सलामीवीर हॅरिस २६ धावांवर माघारी परतला . फिरकीपटू अश्विनने सलामीवीर फिंचला बाद करत ऑस्ट्रेलियाला पहिला धक्का दिला . फिंच ११ धावांवर माघारी परतला . त्यामुळे चहापानांपर्यंत ऑस्ट्रेलियाआजी धावसंख्या १ बाद २८ अशी झाली . ऑस्ट्रेलियाविरुद्धच्या पहिल्या कसोटीच्या दुसऱ्या डावात भारताने सर्वबाद ३०७ धावांपर्यंत मजल मारली आणि ऑस्ट्रेलियापुढे सामना जिंकण्यासाठी ३२३ धावांचे ठेवले . फिरकीपटू नॅथन लॉयन याने १२२ धावांच्या मोबदल्यात ६ गडी बाद केले आणि भारताच्या धावसंख्येला लगाम लावला . अश्विन आणि रहाणे बाद झाल्यानंतर पाठोपाठ शमीही तंबूत परतला . पहिल्याच चेंडूवर त्याने हवेत उंच फटका मारला अजिंक्य रहाणे ७० धावांवर बाद , भारताचा आठवा गडी माघारी अश्विन झेलबाद , भारताला सातवा धक्का लॉयनला सामन्यात आणखी एक यश , भारताचा सहावा गडी माघारी भारताकडे २७५ धावांची आघाडी , अजिंक्य रहाणे - ऋषभ पंत जोडी खेळपट्टीवर कायम लॉयनच्या गोलंदाजीवर हँडस्काँबने घेतला झेल , भारताचा निम्मा संघ माघारी पुजारा माघारी परतल्यानंतर अजिंक्य रहाणेने आपलं अर्धशतक झळकावत संघाच्या आघाडीमध्ये भर घालण्याचं काम सुरुच ठेवलं आहे नॅथन लॉयनच्या गोलंदाजीवर पुजारा झेलबाद , दोघांमध्ये चौथ्या विकेटसाठी ८७ धावांची भागीदारी पुजारा - रहाणेची चौथ्या विकेटसाठी महत्वाची भागीदारी भारताची आघाडी २०० धावांच्या पलीकडे


प्रशांत केणी सचिन तेंडुलकर , प्रवीण अमरे , विनोद कांबळी , अमोल मुझुमदार यांच्यासारखे एकापेक्षा एक क्रिकेटपटू घडवणाऱ्या रमाकांत आचरेकर सरांचे गुरुकुल सर्वश्रुत आहे . परंतु निष्णात प्रशिक्षकांचे विद्यापीठ म्हणूनसुद्धा त्यांचे आंतरराष्ट्रीय क्रिकेटला मोठे योगदान आहे . मुंबईतील यशस्वी प्रशिक्षकांमध्ये आचरेकर यांच्या शिष्यांची गणना केली जाते . सोमवारी वयाची ८६ वर्षे पूर्ण करणाऱ्या आचरेकर यांच्या मार्गदर्शनाखाली घडणारे बलविंदर संधू , लालचंद रजपूत , चंद्रकांत पंडित , प्रवीण अमरे , सुलक्षण कुलकर्णी , पारस म्हांब्रे , समीर दिघे आणि विनायक सामंत यांनी मुंबईचे प्रशिक्षकपद भूषवले आहे . यापैकी अनेकांनी मुंबईला रणजी विजेतेपदसुद्धा जिंकून दिले आहे . रजपूत सध्या झिम्बाब्वेचे प्रशिक्षक आहेत . माजी क्रिकेटपटू पंडित यांनी गतवर्षी विदर्भाला प्रथमच रणजी जेतेपदाचा मान मिळवून देण्याची किमया साधली होती . अमरे यांनी आयपीएलमधील प्रशिक्षकपदासह अजिंक्य रहाणे , सुरेश रैना यांच्यासारख्या अनेक क्रिकेटपटूंना वैयक्तिक मार्गदर्शन केले आहे . देशात आदर्श क्रीडापटू घडवण्याच्या उद्देशाने सचिन तेंडुलकरने तेंडुलकर - मिडलसेक्स ग्लोबल अकादमी सुरू केली . या उपक्रमात त्याच्यासोबत विनोद कांबळीसुद्धा मुलांना मार्गदर्शन करतो . मुझुमदार आगामी आयपीएल हंगामासाठी राजस्थान रॉयल्सचा फलंदाजीचा प्रशिक्षक असणार आहे . रोहित शर्मा , शार्दूल ठाकूर , सिद्धेश लाड यांना घडवणाऱ्या दिनेश लाड यांच्यासह भारतीय महिला संघाचे माजी प्रशिक्षक रमेश पोवार हेसुद्धा आचरेकर यांचे शिष्य आहेत . प्रशिक्षकांच्या या यादीत आचरेकर सरांनंतर शारदाश्रम विद्यामंदिर शाळेचे प्रशिक्षकपद सांभाळणारे नरेश चुरी यांच्यासह पांडुरंग साळगावकर , अमित दाणी , विनायक माने , किरण पोवार , ओंकार खानविलकर , संदेश कवळे , राजा अधटराव , मनोज जोगळेकर , जय धुरी , मयूर कद्रेकर , नितीन खाडे , लक्ष्मण चव्हाण , विशाल जैन , श्रेयस खानोलकर , विनोद राघवन यांचाही समावेश होतो . कुटुंब रंगलंय प्रशिक्षणात . . आचरेकर यांची मुलगी कल्पना मुरकरने बीसीसीआयचा प्रथमस्तरीय प्रशिक्षक अभ्यासक्रम पूर्ण केला असून , गेली २७ वर्षे ती आचरेकर क्रिकेट अकादमी सांभाळत आहे . सध्या ती मुंबई क्रिकेट संघटनेच्या निवड समितीची सदस्य आहे . आचरेकर यांचे नातू ( मुलीची मुले ) प्रदोष मयेकर आणि सोहम दळवी अनुक्रमे रुपारेल आणि कीर्ती महाविद्यालयात मार्गदर्शन करतात . त्यांचा पुतण्या मिलाप आचरेकरसुद्धा प्रशिक्षक म्हणून कार्यरत आहे . कोणत्या खेळाडूच्या स्वप्नाचा प्रवास हा प्रशिक्षकासोबत सुरू होतो , त्यांचा तुमच्या क्षमतेवर पूर्ण विश्वास असतो . आचरेकर सर शिस्तबद्ध आणि प्रेमळ आहेत . त्यांच्याकडे क्रिकेटचे धडे गिरवताना ते कधीही मला ‘छान खेळलास’ असे म्हणाले नाहीत . परंतु ते जेव्हा मला भेळपुरी किंवा पाणीपुरी खायला न्यायचे , तेव्हा माझ्या मैदानावरील कामगिरीवर सर खूश आहेत , याची मला खात्री व्हायची . – सचिन तेंडुलकर आचरेकर सरांनी जे मुंबईच्या क्रिकेटला योगदान दिले आहे . त्याच्या १० टक्केही योगदान मला अद्याप देता आलेले नाही . त्यांनी आम्हाला आत्मीयतेने घडवले , याची आता आम्हाला जाणीव होते आहे . प्रशिक्षक म्हणून खेळाडू घडवताना तोच दृष्टिकोन समोर असतो . माझ्या कारकीर्दीला वळण देणारा तो सामना आचरेकर सरांनी पाहिला नसता , तर मी प्रवीण अमरे म्हणून घडूच शकलो नसतो . - प्रवीण अमरे


अपराजित मालिका कायम राखणाऱ्या भारतीय पुरुष हॉकी संघाची जागतिक हॉकी लीग उपांत्य फेरी टप्प्यात मंगळवारी नेदरलँड्सविरुद्ध खरी कसोटी लागणार आहे . मात्र पाकिस्तानविरुद्धच्या मोठय़ा विजयानंतर जागतिक क्रमवारीत चौथ्या स्थानावर असलेल्या नेदरलँड्सला पराभूत करण्यासाठी भारतीय खेळाडूंनी कंबर कसली आहे . ही लढत ‘ब’ गटातील अव्वल स्थान निश्चित करण्यासाठी महत्त्वाची असल्याने दोन्ही संघांमध्ये चांगलीच चुरस पाहायला मिळणार आहे . भारतीय संघ जागतिक क्रमवारीत सहाव्या स्थानावर आहे आणि ‘ब’ गटात तीन विजयांसह त्यांनी ( ९ गुण ) अव्वल स्थान पटकावले आहे , परंतु नेदरलँड्स ६ गुणांसह दुसऱ्या स्थानावर आहे . भारताचा गटातील हा अखेरचा सामना असून नेदरलँड्सला आणखी एक सामना शिल्लक आहे . त्यामुळे त्यांना अव्वल स्थानी झेप घेण्याची संधी आहे . मात्र भारताने येथे विजय मिळवल्यास गोल सरासरीच्या जोरावर ते अव्वल स्थानी कायम राहतील . भारताने स्कॉटलंड ( ४ - १ ) , कॅनडा ( ३ - ० ) आणि कट्टर प्रतिस्पर्धी पाकिस्तान ( ७ - १ ) यांच्यावर एकहाती वर्चस्व गाजवत विजयी हॅट्ट्रिक नोंदवली . भारतीय संघाचा कर्णधार मनप्रीत सिंग याने या विजयाचे श्रेय पेनल्टी कॉर्नरमधील यशाला दिले आहे . तो म्हणाला , ‘‘येथे दाखल होण्यापूर्वी जर्मनीत तीन देशांच्या स्पध्रेत आम्हाला पेनल्टी कॉर्नरवर गोल करण्यात सातत्याने अपयश येत होते . ती आमची कमकुवत बाजू झाली होती , परंतु पाकिस्तानविरुद्धच्या लढतीत आम्ही पेनल्टी कॉर्नरचे गोलमध्ये रूपांतर करण्यात यश मिळवले आणि कमकुवत बाजूवर मात केली . संघातील खेळाडू झटपट सुधारणा करत आहेत . नेदरलँड्सविरुद्ध सातत्यपूर्ण खेळ करण्याचा आमचा प्रयत्न असेल . ’’ दुसरीकडे नेदरलँड्सने पाकिस्तान ( ४ - ० ) , स्कॉटलंड ( ३ - ० ) यांच्यावर मात केली आहे आणि भारताविरुद्ध विजयी हॅट्ट्रिक साजरी करण्यासाठी तेही सज्ज आहेत . असे असले तरी भारतीय संघाचे प्रशिक्षक रोलँट ओल्टमन्स यांनी खेळाडूंवर विश्वास दाखवला आहे . ‘‘संघाच्या आत्तापर्यंतच्या कामगिरीवर मी समाधानी आहे , परंतु आमचे काम अजून संपलेले नाही . आम्हाला अपराजित्व कायम राखायचे आहे . त्यासाठी सातत्याने आक्रमक खेळ व रणनीतीची १०० टक्के अंमलबजावणी करण्याची आवश्यकता आहे . नेदरलँड्सचीही स्पध्रेतील कामगिरी चांगली झालेली आहे , ’’ असे ओल्टमन्स म्हणाले .


कुठल्याही सणाच्या निमित्ताने केले जाणारे खास पदार्थ हे त्या सणाचं खास वैशिष्ट्य असतं . त्या त्या सणाच्या वेळेस केले जाणारे हे पदार्थ चवदार तर असतातच पण त्या ऋतुमधला तो एक वैशिष्ट्यपूर्ण आहार असतो . तर आज आपण पाहणार आहोत होळीनिमित्त केल्या जाणाऱ्या कटाच्या आमटीची रेसिपी . पुरणपोळीचं पुरण करताना सुरूवातीला आपण हरभऱ्याची म्हणजेच चण्याची डाळ शिजत घालतो तेव्हाच जास्त पाणी घालून डाळ शिजवावी . डाळ शिजली की गूळ घालण्याआधी डाळीच्या वरचं पाणी अलगद काढून घ्यावं . त्यात थोडी डाळ आली तरी चालते . यावेळी मोठ्या स्टीलच्या गाळण्यातून गाळून पाणी वेगळं केलं तरीही चालतं . या पाण्यालाच ‘कट’ असं म्हणतात . याच पाण्याचा आमटीसाठी उपयोग करायचा आहे . कटाच्या आमटीचे साहित्यः १ . कट २ . कांदा ३ . सुके खोबरे ४ . लसूण ५ . आलं ६ . गरम मसाला पावडर ७ . लाल तिखट ८ . धणेजिरे पावडर ९ . मीठ १० . पुरण ११ . तेल १२ . कोकम कृतीः १ . अख्खा कांदा थोडंसं तेल लावून सालासकट गॅसच्या ज्वाळांवर भाजून घ्यावा . अशाच प्रकारे खोबऱ्याचा तुकडाही भाजून घ्यावा . २ . साल काढून कांद्याचे तुकडे करावेत . खोबऱ्याचेही तुकडे करावेत . ३ . मिक्सरमध्ये कांदा , खोबरं , लसूण आणि आलं यांची पेस्ट करून घ्यावी . ४ . गॅसवर भांडं ठेवून त्यात तेल टाकावं . मोहरी , हिंग , जिरं , कढीपत्ता आणि हळद घालून फोडणी टाकावी . ५ . डाळीचा कट फोडणीत घालून लगेचच त्याला मिक्सरमध्ये तयार केलेलं वाटण लावावं आणि उकळी येऊ लागताच त्यात गरम मसाला पावडर , लाल तिखट , धणेजिरे पावडर , मीठ घालून चांगली उकळी येऊ द्यावी . पुढे मंद आचेवर आमटी उकळू द्यावी ६ . आमटी चांगली उकळल्यावर त्यात थो़डेसे तयार पुरण ( एका लिंबाएवढं ) घालावं व आणखी १ - २ मिनिटं उकळावं . ७ . आता ३ - ४ कोकम ( आमसुलं ) घालून गॅस बंद करावा . वरून बारीक चिरलेली कोथिंबिर घालावी आणि पुरणपोळीबरोबर सर्व्ह करावी कटाची आमटी जरा पातळसर ठेवावी कारण गार झाल्यावर ती खूप घट्ट होते . तर बघताय काय ! होळी आणि धुळवडीच्या रंगासोबत झक्कास मराठमोठी कटाची आमटी करा आणि कुटुंबासोबत मस्त ताव मारा !


काही लोक नाताळाला ‘ख्रिसमस’ म्हणतील , काही त्याला ‘ख्रिस्तजयंती’ म्हणतील . अशा अनेक नावांच्या मागे अंतर्भूत आहे एकच घटना – येशू ख्रिस्ताचा जन्म . येशू स्वर्गातून पृथ्वीवर आला . दोन हजार वर्षांपूर्वी घडलेली ही घटना . आशिया खंडातील इस्रायल देशामधील बेथलेहेम गावात डोंगराळ प्रदेशात एका गुहेत गुरांच्या गोठय़ात झालेला येशूचा जन्म ही एक ऐतिहासिक घटना आहे . या घटनेपासून इतिहासाने नवे वळण घेतले . इथपासून येशूच्या नावाने नवीन कालगणना सुरू झाली , त्याला ‘इसवी सन’ असं म्हणू लागलो . येशूच्या जन्माची ही घटना घडली २०१६ वर्षांपूर्वी . ख्रिस्तजन्माचे गुणगान गाणारी ही २०१६वी ‘ख्रिस्तजयंती’ ऊर्फ ‘ख्रिसमस’ . आज सर्वत्र ख्रिसमस साजरा केला जात आहे . यानिमित्त ख्रिसमसच्या शुभेच्छा देणारे संदेश आणि पोस्ट आपल्याला सोशल मिडीयावर पाहावयास मिळत आहेत . त्यात आपले बॉलीवूड सेलिब्रिटी तरी कसे मागे राहतील . कोणताही सण असो आपले बॉलीवूडकर तो आनंदाने साजरा करतातचं . पण त्याचसोबत आपल्या चाहत्यांनाही त्याच्या शुभेच्छा द्यायला ते विसरत नाही . बॉलीवूड शहेनशहा अमिताभ बच्चन , बादशहा शाहरुख खान , सोनाक्षी सिन्हा , डेजी शाह आणि अन्य काही सेलिब्रिटींनी त्यांच्या चाहत्याना ख्रिसमसच्या शुभेच्छा दिल्या आहेत . २५ डिसेंबर हा दिवस येशू ख्रिस्तांची जयंती किंवा ख्रिसमस म्हणून सर्व जगभर साजरा केला जातो . जरी हे सत्य असले की नाताळ हा दिवस येशू ख्रिस्तांचा जन्मोत्सव म्हणून साजरा केला जातो त्याबरोबरच हा दिवस अध्यात्माचे आपल्या जीवनातील महत्त्व अधोरेखित करण्याचे प्रतीक आहे . प्रभू येशू ख्रिस्त हे दिव्यत्वाचा साक्षात अवतार मानले जातात . त्यांचा जन्म अशा काळात झाला त्या वेळी अज्ञान , अंधकार , लोभ , हिंसा , दांभिकता , अंधश्रद्धा या दुर्गुणांचा प्रभाव जगावर निर्माण झाला होता . करुणा , पवित्रता आणि नैतिकतेचा वसा जणू काही मानव जात विसरलीच की काय अशी परिस्थिती त्यावेळी निर्माण झाली होती . या काळात प्रभू येशूंचा जन्म झाला आणि त्यांनी लाखो लोकांचे आयुष्य प्रकाशमान केले . येशू ख्रिस्ताने सामान्य माणसाच्या आयुष्याला नवे आणि आध्यात्मिक वळण दिले . येशूंनी दिलेला मार्ग प्रेम आणि पवित्रतेवर आधारित होता त्यांच्या या संदेशामुळे जगात एक नवी पहाट निर्माण झाली .


ऑस्ट्रेलियाविरुद्ध पहिल्या वन - डे सामन्याआधी भारताचा सलामीवीर शिखर धवनने ऑस्ट्रेलिया दौऱ्यातून माघार घेतली आहे . आपल्या आजारी बायकोची काळजी घेण्यासाठी शिखर धवनला संघातून सुट्टी देण्यात आलेली आहे . १७ सप्टेंबरला भारताचा ऑस्ट्रेलियाविरुद्ध पहिला वन - डे सामना रंगणार आहे . याआधीही श्रीलंका दौऱ्यात पाचवा वन - डे सामना आणि एकमेव टी - २० सामन्यात आपल्या आजारी आईची काळजी घेण्यासाठी धवन लंकेचा दौरा अर्धवट सोडून मायदेशी परतला होता . शिखरची बायको आयेशा मुखर्जी ही एक प्रोफेशनल बॉक्सर आहे . हरभजन सिंहच्या मध्यस्थीने शिखर आणि आयेशाची भेट झाली . २०१२ साली शिखर आणि आयेशाचं लग्न झालं . २०१४ साली दोघांनाही एक गोंडस मुलगा झाला . शिखरने आपल्या मुलाचं नाव झोरावर असं ठेवलं आहे . सध्या बीसीसीआयने शिखर धवनच्या जागी संघात कोणत्याही नवीन खेळाडूची घोषणा केलेली नाहीये . त्यामुळे शिखरच्या अनुपस्थितीत लोकेश राहुल किंवा अजिंक्य रहाणे भारताच्या डावाची सुरुवात करु शकतील . इंग्लंडमध्ये पार पडलेल्या चॅम्पियन्स करंडकात शिखर धवनने भारतीय संघात पदार्पण केलं . यानंतर वेस्ट इंडिज , श्रीलंका दौऱ्यात शिखरचा धडाकेबाज फॉर्म कायम आहे . शिखर धवनच्या अनुपस्थितीत भारतीय संघाचे सलामीचे फलंदाज कशी कामगिरी करतात हे पहावं लागणार आहे . अजिंक्य रहाणेचं वन - डे संघातलं स्थान अजुनही पक्क नाहीये . वेस्ट इंडिज दौऱ्यात रहाणेला शिखर धवनसोबत सलामीला फलंदाजी करण्याची संधी मिळाली होती , या दौऱ्यात त्याने आक्रमक फलंदाजी करत मालिकेत सर्वाधीक धावा करुन मालिकावीराचा किताब पटकावला होता . त्यामुळे धवनच्या अनुपस्थितीत वन - डे संघात आपलं स्थान पक्क करण्यासाठी रहाणेकडे संधी असणार आहे .


अंडी सेवनाने टाइप - २ मधुमेही आणि इतरांच्या हृदयाची हानी होते हा समज खरा नसून त्यामुळे कुठलेही दुष्परिणाम होत नसल्याचे एका अभ्यासात दिसून आले आहे . ऑस्ट्रेलियाच्या सिडनी विद्यापीठातील संशोधकांनी याबाबतचा वाद संपुष्टात आणताना सांगितले की , अंडी सेवन करण्यात कुठलाही धोका नाही . आठवडय़ाला बारा अंडी खाण्याने मधुमेहाची पूर्वपीठिका असलेल्यांच्या हृदयाची हानी होत नाही . अमेरिकन जर्नल ऑफ न्यूट्रिशनमध्ये प्रसिद्ध झालेल्या या शोधनिबंधानुसार यापूर्वीही तीन महिन्यांच्या संशोधनात असेच निष्कर्ष काढण्यात आले होते . यात सहभागी व्यक्तींचे दोन गट करून एका गटास आठवडय़ाला १२ अंडी तर दुसऱ्या गटास आठवडय़ाला दोनपेक्षा कमी अंडी देण्यात आली पण त्यांच्या हृदयाच्या आरोग्यात कुठलाही फरक पडला नाही . जोखीम दिसून आली नाही . या व्यक्तींना वजन कमी करण्यासाठीच्या आहारावर तीन महिने ठेवण्यात आले त्यात त्यांना कमी - जास्त प्रमाणात अंडी देण्यात आली . यात पुढील सहा महिने त्यांना बारा अंडय़ांपर्यंत आहार देण्यात आला . त्यात त्यांच्या हृदयाच्या आरोग्याला कोणताही धोका दिसून आला नाही , असे सिडनी विद्यापीठाचे निक फ्युलर यांनी म्हटले आहे . टाइप दोन मधुमेह असलेल्यांनी अंडी सेवन करू नये त्यामुळे हृदयरोगाचा धोका वाढतो हा समज होता . तो खरा नसून त्यांनी अंडी खाण्यास हरकत नाही असे त्यांचे म्हणणे आहे . हृदयाचे आरोग्य राखण्यासाठी बटरऐवजी अॅव्होकॅडो आणि ऑलिव्ह तेलाचा वापर करावा असे सुचवण्यात आले आहे . अंडय़ात आहारात्मक कोलेस्टेरॉल जास्त असते आणि टाइप - २ मधुमेहींसाठी एलडीएल ( वाइट - लो डेन्सिटी लिपोप्रोटिन ) कोलेस्टेरॉल घातक असते पण टाइप दोन मधुमेहींनी अंडीसेवन केल्याने त्यांच्या रक्तातील कोलेस्टेरॉल वाढल्याचे दिसून आले नाही . अंडय़ात प्रथिने आणि सूक्ष्मपोषके असतात . त्यातून आरोग्यास मोठा फायदा होतो , त्यामुळे कबरेदके आणि मेदाचे नियंत्रण होऊन डोळे , हृदय यांचे आरोग्य राखले जाते . अंडी सेवन करणाऱ्या व्यक्तींमध्ये तीन महिन्यांनंतर वजन घटलेले दिसून आले , असा दावा संशोधनात करण्यात आला आहे .


स्वयंपाकघरात आपण रोज जे टॉवेल हात पुसण्यासाठी वापरत असतो , त्यामुळे घातक जीवाणूंचा प्रसार होऊन काही वेळा विषबाधेचा धोका निर्माण होतो , असे भारतीय वंशाच्या संशोधकाने केलेल्या पाहणीत दिसून आले आहे . एकूण ४९ टॉवेल यात तपासण्यात आले . त्यात जीवाणूंची वाढ जास्त प्रमाणात दिसून आली . कुटुंबातील जास्त सदस्य हे टॉवेल भांडी पुसणे , हात पुसणे , गरम भांडी पकडणे , साफसफाई करणे यासाठी वापरत असतात . त्यावर एका वापरातच बरेच जीवाणू येतात . टॉवेल ओले असल्याने त्यावर जीवाणू अधिक असतात . कोरडय़ा टॉवेलवर ते कमी असतात . ४९ टॉवेलमध्ये ३६ . ७ टक्के कोलीफॉर्म , ३६ . ७ टक्के एंटरोकॉकस , १४ . ३ टक्के एस ऑरियस जीवाणूंच्या वाढीस अनुकूल होते . स्वयंपाकघर व इतर कारणांनी होणारा जीवाणूंचा प्रसार यात तपासण्यात आला असे मॉरिशस विद्यापीठाच्या सुशीला बिरानजिया यांनी सांगितले . कुटुंबाच्या सवयी व कुटुंबाचा आकार तसेच रचना यावर जीवाणूंचा प्रसार अवलंबून असतो . १०० टॉवेल महिनाभराच्या वापरानंतर तपासले असता त्यावर वेगवेगळे जीवाणू आढळून आले . एस ऑरियस जीवाणूचे प्रमाण कमी सामाजिक व आर्थिक गटांच्या कुटुंबात जास्त दिसून येते . बहुवापराचे टॉवेल व ओले टॉवेल यात इशरेशिया कोली जीवाणू जास्त प्रमाणात आढळून आले . कोलिफॉर्म व एस ऑरियस जीवाणू मांसाहार करणाऱ्या कुटुंबात जास्त दिसून येतात . इशेरिशिया कोलाय हा जीवाणू अनारोग्यकारक सवयी दाखवतो कारण तो विष्ठेतून पसरत असतो . यातून र्सवकष परिणाम म्हणून विषबाधा होण्याची शक्यताही असते अशी भीती त्यांनी व्यक्त केली .


बॉलिवूडचा भाईजान अर्थात सलमान खानचा ‘रेस ३’ हा चित्रपट नुकताच प्रदर्शित झाला . ‘रेस ३’ ने आतापर्यंत कोट्यावधी रुपयांची कमाई केली असून हा चित्रपट २०० कोटी रुपयांचा गल्ला सहज पार करेल अशी शक्यता वर्तविण्यात येत आहे . ‘रेस ३’ प्रदर्शित झाल्यानंतर भाईजानने त्याचा मोर्चा अन्य प्रोजेक्ट्सकडे वळविला असून त्याच्या आगामी चित्रपटामध्ये तो अभिनेता साकिब सलीम याला पुन्हा एक संधी देणार असल्याचं सांगण्यात येत आहे . कमी कालावधीमध्ये लोकप्रिय झालेला अभिनेता साकिब सलीम याने ‘रेस ३’ या चित्रपटामध्ये दमदार अभिनय करत चंदेरी दुनियेमध्ये आपले स्थान निश्चित केल्याचं एकंदरीत पाहायला मिळत आहे . कारण साकिबचा ‘रेस ३’ मधील अभिनय पाहून त्याच्याकडे काही चित्रपटांची विचारण्यात करण्यात आली असून आगामी ‘दबंग ३’ या चित्रपटामध्येही त्याची वर्णी लागण्याची शक्यता वर्तविण्यात येत आहे . सलमानला ‘रेस ३’ मधील साकिबचा अभिनय आवडला असून तो त्याच्या आगामी ‘दबंग ३’ मध्ये साकिबला खलनायकाच्या भूमिकेमध्ये घेऊ इच्छित असल्याचे सांगण्यात येत आहे . त्यामुळे ‘दबंग ३’ मध्ये साकिब खलनायकाच्या भूमिकेमध्ये दिसून आला तर वावगं ठरणार नाही . दरम्यान , ‘दबंग ३’ मध्ये साकिबला घेण्याविषयी दिग्दर्शक अरबाज खानला विचारणा केली असता त्याने सध्यातरी चित्रपटाच्या कथेविषयी विचार सुरु आहे त्यामुळे चित्रपटामध्ये झळकणा - या स्टारकास्टच्या नावाची घोषणा ऑफिशली करण्यात येईल . मात्र सलमानच्या डोक्यात साकिबला घेण्याचा विचार सुरु असल्यामुळे ‘दबंग ३’ मध्ये तो खलनायकाची भूमिका साकारेल असं एकंदरीत दिसून येत आहे .


राज कपूरच्या अनेक वैशिष्ट्यातील एक म्हणजे , त्याच्याच दिग्दर्शनातील चित्रपटातील गाण्यांचे रुपेरी सादरीकरण . मेहबूबा . ओ मेहबूबा मेरे दिल के पास हो तुम मेरी मंझिले पटकन ‘संगम ' ( १९६४ ) चित्रपटातील राज कपूर आठवला ना ? एका निसर्गरम्य स्थळावरील नदीत स्वयंचलित छोट्या बोटीतून प्रवास करताना पुढील प्रवाशी बोटीत असणार्या वैजयंतीमालाला उद्देशून तो विनवणी करतोय . ती मात्र स्तब्ध आहे . राज कपूर कशी बरे आपली समजूत घातलोय हे पाहूया असे तिच्या चेहर्यावर भाव आहेत . किस बात से नाराज हो किस बात का है गम किस चीज मे डूबी हो तुम हो जायेगा संगम राज कपूर आणखीनच मोकळेपणाने गात समजूतीचा स्वर लावतो . मुकेशच्या पार्श्वगायनाशी राज कपूरचे व्यक्तिमत्व जुळले होते म्हणा अथवा अभिनय व गायन यांचे सूर जुळले होते म्हणूयात . पण राज कपूर गातोय हा फिल मिळतो हे महत्त्वाचे ! हसरत जयपुरीच्या गीताला शंकर जयकिशन यांचे संगीत याचे देखिल आर . के . फिल्मच्या चित्रपटाशी छान नाते जुळलेले… बाहो के तुझे हार मै पहनुंगा एक दिन सब देखके रह जायेंगे ले जाऊंगा एक दिन एव्हाना राज कपूर वैजयंतीमालाच्या छोट्या लॉन्चपर्यंत येऊन तिला आपल्या लॉन्चमध्ये खेचून घेतो . ती देखील तो अनुभव छान एन्जॉय करतेय . तर या दोघांचा तिसरा मित्र राजेंद्र कुमार काठावर उभा राहून ही सगळी मस्ती पाहतोय . त्याच्या चेहर्यावर मात्र वैजयंतीमालावरचे प्रेम व्यक्त होतेय . त्या काळातील हा प्रेम त्रिकोणावरचा सर्वोत्तम मनोरंजक चित्रपट होय . तो गीत संगीतामधून अधिकच खुलला . रुपेरी पडद्यावर नायिकेवर हक्काने व हट्टाने प्रेम करतानाच असोशी व कमालीची उत्कटता साकारावी ती राज कपूरने ! पडदाभर प्रेम वाहत राहणे हे राज कपूरचे वैशिष्ट्यच . फक्त जरा कुठे संधी मिळू देत . ओ मेहबूबा , मेरे दिल के पास है तेरी दिलीप ठाकूर


पावसाच्या व्यत्ययानंतर खडतर आव्हान असताना भारताने ऑस्ट्रेलियाचा तीन चेंडू व नऊ विकेट राखून पराभव केला आणि एकदिवसीय मालिकेपासून मिळवलेले वर्चस्व कायम ठेवले . प्रथम फलंदाजी करणाऱ्या ऑस्ट्रेलियाला १८ . ४ षटकांत ११८ धावांत रोखल्यानंतर पावसाचा मोठा व्यत्यय आला . भारताला विजयासाठी ६ षटकांत म्हणजेच ३६ चेंडूत ४८ धावांचे आव्हान मिळाले . भारतीयांनी या धावा एका फलंदाजाच्या मोबदल्यात पार केल्या . एवढ्या कमी षटकांच्या खेळात जम बसवण्यासाठी उसंत नसते . त्यामुळे रोहित शर्माने पहिल्याच चेंडूवर चौकार मारला ; परंतु लगेचच तो बाद झाला ; मात्र शिखर धवन आणि विराट कोहलीने तडाखा देत विजय साकार केला . विराटने सर्वाधिक २२ धावा फटकावल्या . स्टीव स्मिथ दुखापतीमुळे मायदेशी परतला . त्याच्या अनुपस्थितीत डेव्हिड वॉर्नरने नेतृत्व केले . संक्षिप्त धावफलक ऑस्ट्रेलिया १८ . ४ षटकांत ८ बाद ११८ ( फिंच ४२ - ३० चेंडू , ४ चौकार , १ षटकार , मॅक्सवेल १७ - १६ चेंडू , २ चौकार , बुमराह ३ - ० - १७ - २ , कुलदीप ४ - ० - १६ - २ ) आव्हान ६ षटकांत ४८ धावा पराभूत विरुद्ध भारत ः ५ . ३ षटकांत १ बाद ४९ ( धवन नाबाद १५ - १२ चेंडू , ३ चौकार , विराट कोहली २२ - १४ चेंडू , ३ चौकार )


स्वस्तात जास्तीत जास्त मोबाईल डेटा देऊन ग्राहकांना आकर्षित करण्याची स्पर्धा विविध टेलिकॉम कंपन्यांमध्ये सुरू आहे . रिलायन्स जिओनं ग्राहकांना स्वस्तात मस्त वेगवेगळा डेटा प्लान उपलब्ध करून दिल्यापासून प्रतिस्पर्धी कंपन्यांनीही ग्राहकांसाठी स्वस्त डेटा प्लानचं आमिश दाखवायला सुरूवात केली आहे . एअरटेलनं नुकताच २४९ चा प्लान लाँच केला आहे . या प्लॅनमध्ये एअरटेल ग्राहकांना काय देतोय ते पाहूयात . - एअरटेलच्या २४९ प्लानमध्ये दरदिवशी २ जीबी डेटा ग्राहकांना मिळणार आहे . – अनलिमिटेड लोकल कॉल – मोफत एसटीडी , आऊटगोईंग आणि रोमिंग कॉल – दरदिवसाला १०० एसएमएस – हा प्लान थ्रीजी आणि फोरजी ग्राहकांसाठी आहे . एअरटेलच्या प्लानची व्हॅलिडिटी फक्त २८ दिवसांची असणार आहे . रिलायन्स जिओ २९९ प्लान – एअरटेलपेक्षा रिलायन्सनं ग्राहकांना १ जीबी अधिक डेटा देऊ केला आहे . त्यामुळे ग्राहकांना आता दरदिवशी ३ जीबी डेटा मिळणार आहे . – जिओनं देखील अनलिमिटेड लोकल , एसटीडी , आउटगोईंग आणि रोमिंग कॉलची सुविधा दिली आहे . तसेच ग्राहकांना १०० एसएमएस मोफत करता येणार आहेत . अर्थात याही प्लानची व्हॅलिडिटी ही २८ दिवसांची असणार आहे .


आयफोन आणि स्मार्ट वॉचची घोषणा केल्यानंतर आज सोमवार अॅपलकडून नवीन ऑपरेटिंग सिस्टिम आयओएस जारी केले जाणार आहे . भारतामधील आयफोनधारक ऑपरेटिंग सिस्टिम आयओएस १२ आज सोमवारी रात्री १० : ३० वाजाता डाऊनलोड करू शकतात . गेल्या आठवड्यात घेतलेल्या एका पत्रकारपरिषदेमध्ये ऑपरेटिंग सिस्टिम आयओएस १२ जारी केले जाणार असल्याची घोषणा कंपनीने केली होती . गेल्या आठवड्यात अॅपलने तीन नवीन फोन लाँच केले आहेत . अॅपलचे आयफोन आणि आयपॅडमध्ये आजपासून हे नवीन सिस्टिम डाऊनलोड करून तुम्ही तुमचा आयफोन अपडेट करू शकता . या आयओएस प्रणालीमुळे अॅपल आयफोन आणि मॅक तसचे आय कंप्युटरमध्ये शेअरिंग जलद पद्धतीने होणार असल्याचा दावा कंपनीने केला आहे . आयओएस १२ दोन प्रकारे डाऊनलोड करू शकता . १ ) सेटिंग > जनरल > सॉफ्टवेअर > डाऊनलोड . २ ) कॉम्पुटरला आयफोन जोडा आणि आइट्यून्सचा वापर करून सॉफ्टवेअर डाऊनलोड करा आयओएस १२ फ्री असणार आहे . यासाठी आयफोनकडून कोणतेही शुल्क आकारले जाणार नाही . आयफोन ४ एस , आयफोन ५ , आयफोन ५सी , आयफोन ६ , आयफोन ६ प्लस , आयफोन ६एस , आयफोन ६ एस प्लस , आयफोन एसइ , आयफोन ७ , आयफोन ७ प्लस , आयफोन ८ , आयफोन ८ प्लस आणि आयफओन एक्स यामध्ये अपडेट करू शकता . आयओएस १२ अपडेट केल्यास तुमचा आयफोन पहिल्यापेक्षा जलद , स्मूथ आणि वेगवान होईल असा दावा कंपनीने केला आहे . त्याचप्रमाणे ग्राहकांना कौटुंबातील सर्व सदस्यांना एकत्र फाईल शेअर करण्याचा पर्यायही दिला आहे . त्यासे कीबोर्डमध्येही बदल करण्यात आला आहे . फोटो फीचर्समध्ये एडिटींग आणखी जलद आणि चांगले होईल असा दावा कंपनीने केला आहे .


मुंबई ः जोरदार चक्रीवादळामुळे भारत - इंग्लंड यांच्यातील चेन्नई कसोटी रद्द होण्याचीच दाट शक्यता असल्याचे सांगितले जात आहे . ही कसोटी 18 डिसेंबरपासून होणार आहे . आयपीएलचे चेअरमन राजीव शुक्ला यांनी ही कसोटी चेन्नईतच होईल , असे सांगितले असले तरी , तमिळनाडू क्रिकेट पदाधिकाऱ्यांना याबाबत शंकाच आहे . शहरातील यंत्रणा कोलमडली आहे . दोन दिवसांनी त्यात सुधारणा होईल . त्यानंतर स्काईपद्वारे चर्चा करून निर्णय होईल , असे सांगितले . भारतीय क्रिकेट मंडळातील एका वरिष्ठ पदाधिकाऱ्यांनी चेन्नईतील परिस्थिती पाहता तिथे कसोटी होण्याची शक्यता धूसर आहे . त्याचबरोबर एवढ्या कमी कालावधीत अन्य ठिकाणी कसोटीही होणार नाही . त्यामुळे ही कसोटी रद्द होण्याचीच शक्यता आहे , असे सांगितले . . . . . .


हॉलिवूडचे ‘पॉवर कपल’ म्हणून ओळखल्या जाणाऱ्या अँजेलिना जोली आणि ब्रॅड पीट यांच्या घटस्फोटाच्या बातमीवर सध्या अनेक क्षेत्रांतून विविध प्रतिक्रिया व्यक्त केल्या जात आहेत . मादाम तुसाँ संग्रहालयातील पुतळ्यांवरही या घटस्फोटाचा फरक पडला आहे असेच म्हणावे लागेल . अँजेलिना आणि ब्रॅडच्या घटस्फोटाच्या पार्श्वभूमीवर मादाम तुसाँ संग्रहालयातील त्यांचे एकत्र असलेले मेणाचे पुतळे वेगळे करण्यात आले आहेत . या संग्रहालयाच्या अधिकृत ट्विटर अकाऊंटवरुनच यासंबंधिचे ट्विट करण्यात आले आहे . २०१३ मध्ये या दोघांचे मेणाचे पुतळे मादाम तुसाँ संग्रहालयात साकारण्यात आले होते . अॅंजेलिना आणि ब्रॅड पीट म्हणजेच ‘ब्रँजेलिना’च्या विभक्त होण्याच्या निर्णयामुळे त्यांच्या पुतळ्यांमध्येही दुरावा आला आहे . अॅंजेलिना जोलीचा पुतळा निकोल किडमॅनच्या पुतळ्याशेजारी आणि ब्रॅडचा पुतळा मॉर्गन फ्रीमॅनच्या पुतळ्याजवळ ठेवण्यात आला आहे अशी माहिती सूत्रांनी दिली आहे . दरम्यान , या दाम्पत्याच्या संपर्कात असणाऱ्यांनी ब्रॅडच्या त्यांच्या मुलांसोबतच्या गैरवर्तणुकीमुळेच अँजेलिनाने घटस्फोटाचा निर्णय घेतल्याचे सांगत हा निर्णय सर्वस्वी अँजेलिनाने घेतला असल्याची प्राथमिक माहिती सूत्रांमार्फत मिळाली आहे . मडॉक्स , पॅक्स , झारा , विविन , शिलो , नॉक्सनेवर या मुलांचे पालकत्व अँजेलिना आणि ब्रॅडने स्वीकारले होते . पण कुटुंबाच्या हितासाठी घटस्फोट घेत असल्याचे कारण पुढे करत अँजेलिनाने तिच्या मुलांवर हक्क सांगितला आहे . तसेच त्यांची जबाबदारी स्वतःकडे ठेवण्याची मागणीही तिने केली आहे . ‘मि अॅण्ड मिसेस स्मिथ’ चित्रपटाच्या सेटवर ब्रॅड आणि अँजेलिनाची भेट झाली . या आधी ब्रॅडचे जनेफर आईन्स्टनशी लग्न झाले होते , तर अँजलिनाचे पहिल्यांदा जॉनी ली मिलर आणि त्यानंतर बिली बॉब थ्रॉंटॉनशी लग्न झाले होते .


नव्या संशोधनातील निष्कर्ष संप्रेरके अवरोधित केल्यास शरीरातील शर्करेचे प्रमाण वाढण्याबरोबरच इन्सुलिनच्या प्रमाणातही वाढ होते . त्यामुळे रक्तातील शर्करेच्या प्रमाणावर नियंत्रण राखण्यास मदत होते , असे एका संशोधनात स्पष्ट झाले आहे . त्यामुळे पहिल्या टप्प्यातील क्षयरोगावर प्रभावी उपचार करण्यास मदत होणार आहे . या संदर्भात काही क्षयरुग्णांवर उपचार करण्यात आल्याचे अभ्यासकांनी स्पष्ट केले आहे . रक्तातील शर्करेचे प्रमाण नियंत्रित ठेवण्यासाठी रुग्णांना सतत इन्सुलिनचा डोस घ्यावा लागतो . मात्र , या उपचारांना काही प्रमाणात मर्यादा असतात , असे जिनेव्हा विद्यापीठातील प्रेडो हेरेरा यांनी सांगितले . हेरेरा म्हणाले की , स्वादुपिंडातील संप्रेरके अवरोधित करून अवशिष्ट इन्सुलिननिर्मितीस चालना कशी देता येईल , या विषयावर आम्ही संशोधन केले आहे . नुकत्याच करण्यात आलेल्या संशोधनानुसार इन्सुलिनच्या कमतरतेमुळे स्वादुपिंडात निर्माण झालेल्या पॉलिपेप्टाइडचे ( ग्लुकॅगॉन ) प्रमाण वाढते . या ग्लुकॅगॉनचे संप्रेरक अवरोधित केल्यास रक्तातील शर्करेचे प्रमाण मोठय़ा प्रमाणात वाढते . या वेळी इन्सुलिनचा अभाव असला तरी हा मधुमेहावरील रामबाण उपाय असल्याचे संशोधकांचे मत आहे . ग्लुकॅगॉनच्या संप्रेरकांना अवरोधित करणे किंवा इन्सुलिन घेणे हाच पहिल्या टप्प्यातील मधुमेहावर प्रभावी उपाय असल्याचे संशोधकांनी सांगितले आहे . मात्र , सद्यःस्थितीत इन्सुलिनचे डोस पूर्णपणे कमी न करता ग्लुकॅगॉनची संप्रेरके अवरोधित करण्याचा दुहेरी उपचाराचा अवलंब केला जातो . काही रुग्णांमधील ग्लुकॅगॉनची संप्रेरके अवरोधित केल्यानंतर रक्तातील शर्करेचे प्रमाणही नियंत्रणात ठेवण्यात संशोधकांना यश आले .


इंग्लिश प्रीमिअर लीगचे ( ईपीएल ) जेतेपद नावावर करणाऱ्या मँचेस्टर सिटीने बुधवारी जाहीर करण्यात आलेल्या ‘प्रीमिअर लीग’च्या वार्षिक संघामध्ये दबदबा निर्माण केला आहे . प्रीमिअर लीगच्या संघात मँचेस्टर सिटीच्या पाच खेळाडूंनी स्थान पटकावले आहे . यामध्ये सिटीच्या जेतेपदात सिंहाचा वाटा असलेल्या केव्हिन डी ब्रुयनेसह कायले वॉल्कर , निकोला ओटामेंडी , डेव्हिड सिल्व्हा व सर्गिओ अॅग्युरोचा समावेश आहे . त्यापाठोपाठ या संघात टोटन्हॅम हॉटस्परच्या तीन खेळाडूंना स्थान मिळाले आहे . जॅन व्हेर्टोंघन , ख्रिस्तियान एरिक्सेन आणि हॅरी केन ही हॉटस्परची मजबूत फळी या संघात आहे . मँचेस्टर युनायटेड , चेल्सी आणि लिव्हरपूल यांच्या प्रत्येकी एका खेळाडूलाच या संघात स्थान पटकावता आले आहे . गुणतालिकेत दुसऱ्या स्थानी असलेल्या युनायटेडचा गोलरक्षक डेव्हिड डी गी , चेल्सीचा मार्कोस अलोन्सो आणि लिव्हरपूलचा मोहम्मद सलाह हे ते खेळाडू आहेत . ईपीएलच्या हंगामात सर्वाधिक ३० गोल करणारा सलाह वर्षांतील सर्वोत्तम खेळाडूच्या शर्यतीतही आहे . त्याच्यासह डी ब्रुयने , सिल्व्हा , डी गी , केन आणि मँचेस्टर सिटीचा लेरॉय साने यांना नामांकन दिले आहे .


पुढच्या वर्षी एप्रिलमध्ये तिचा नवा सिनेमा नूर प्रदर्शित होणार आहे . तिने ट्विटरवर या सिनेमाच्या प्रदर्शनाची तारीख सांगितली . तिचा ‘नूर’ हा सिनेमा ७ एप्रिल , २०१७ ला प्रेक्षकांच्या भेटीला येणार आहे . या सिनेमात ती एका पत्रकाराची भूमिका करत आहे . याबाबद ट्विटरवर बोलताना ती म्हणाली , ‘नूर’ सिनेमा ७ एप्रिल , २०१७ ला प्रदर्शित होणार आहे . यात सोनाक्षी बरोबर मॉडेल शिबानी दांडेकरही दिसणार आहे . या सिनेमाशी जोडले गेले हे माझं भाग्यच आहे असेही ती पुढे म्हणाली . शिबानीनेही याच अनुशंघाचे ट्विट केले . हा सिनेमा सुनील सिप्पी यांनी दिग्दर्शित केली आहे . सध्या सोनाक्षी अकिराच्या प्रमोशनमध्ये व्यस्त आहे . एआर मुर्गदास दिग्दर्शित हा एक अॅक्शन ड्रामा पट आहे . ‘अकिरा’ चित्रपटाच्या पोस्टरवर ‘नो वन विल बी फरगिव्हन’ अशी टॅगलाइन आहे . हा चित्रपट आधी २३ सप्टेंबरला प्रदर्शित होणार होता . पण , आता ही तारीख मागे घेण्यात आली असून सोनाक्षीचा हा चित्रपट २ सप्टेंबरला प्रदर्शित होईल .


सर्व वैद्यकीय उपकरणांनी सज्ज ड्रोनद्वारे हृद्यरुग्णांपर्यंत रुग्णवाहिकेपेक्षा चार पटीने अधिक वेगात पोहोचणे शक्य असल्याचे नुकत्याच करण्यात आलेल्या एका संशोधनात स्पष्ट झाले आहे . स्विडनमधील कारोलिन्स्का संस्थेत हृद्यरुग्णांपर्यंत वेगात पोहोचण्यासाठी संशोधन सुरू होते . या वेळी या संस्थेने अत्याधुनिक सुविधांनी सज्ज असलेल्या ड्रोनद्वारे आपत्कालीन वैद्यकीय सुविधा पोहोचविण्याचा यशस्वी प्रयोग केला . स्विडनमधील परिवहन संस्थेने या ड्रोनचा शोध लावला आहे . या यंत्रणेद्वारे रुग्णाचे हृदयाचे ठोके तपासणे शक्य आहे . त्याचप्रमाणे विजेचा शॉक देऊनही हृदयाचे ठोके पूर्ववत करण्याची सुविधा या यंत्रणेत उपलब्ध आहे . या ड्रोनमध्ये उच्च प्रतीचा कॅमेरा असून अत्याधुनिक स्वनियंत्रित यंत्रणा आहे . हा ड्रोनजवळच्या दहा किलोमीटर परिसरात आपत्कालीन उपचारांसाठी पाठविण्यात आला होता . हा ड्रोन तातडीने रुग्णाच्या घरी जाऊन त्याद्वारे उपचार सुरू झाले , असे निरीक्षण संशोधकांनी नोंदविले आहे . हा ड्रोन तब्बल १६ मिनिटे वाचवू शकतो . हृद्यरुग्णांसाठी एक मिनिटही अत्यंत महत्त्वाचा असतो . ड्रोनमधील सर्व वैद्यकीय सुसज्जता तपासणे , तंत्रज्ञानाची तपासून हा ड्रोन पाठविल्यास हृद्यरुग्णास तातडीने उपचार मिळणे शक्य असल्याचे संशोधकांनी स्पष्ट केले आहे . हे संशोधन नुकतेच जेएएमए या मासिकात प्रसिद्ध झाले आहे .


१ . अनेकांच्या घरात जागा कमी असल्याने ते फ्रिजवर टोस्टर , ओव्हन , मिक्सर , फूडप्रोसेसर आशा इलेक्ट्रॉनिक वस्तू ठेवतात . मात्र त्यामुळे फ्रिजचे कूलिंग कमी होण्याची शक्यता असते . २ . फ्रिजमध्ये जास्त वस्तू असतील तरीही त्यातील कूलिंग कमी होण्याची शक्यता असते . त्यामुळे आवश्यक तेव्हड्याच वस्तू फ्रिज मध्ये ठेवा . ३ . फ्रिजमध्ये पदार्थ किंवा भाज्या , फळे हे ठेवताना त्या गोष्टींमध्ये पुरेशी जागा असेल असे बघा . एकदम गर्दीत वस्तू ठेवल्या की फ्रिजचे कूलिंग कमी होते . त्यामुळे मधे मोकळी जागा राहील याची काळजी घ्या . ४ . फ्रिजच्या मागच्या बाजूला डबे , पदार्थ टेकून राहणार नाहीत याची काळजी घ्या . मागच्या बाजूने कूलिंगची हवा येते . पण तुम्ही जर वस्तू मागे चिकटून ठेवल्यात तर ही कूलिंगची हवा योग्य पद्धतीने येत नाही आणि कूलिंग कमी होते . यामुळे फ्रिजमध्ये वास येतो . ५ . फ्रिजचे दार उघडले तरी ते काम झाले की लगेचच बंद करा . काही जणांना फ्रिजचे दार उघडे ठेऊन एखादे काम करण्याची सवय असते . त्यामुळे फ्रिजमधील गार हवा बाहेर जाते आणि गारवा कमी होतो आणि वस्तू खराब होण्याची शक्यता असते . ६ . फ्रिजच्या कूलिंग कमी - जास्त करण्यासाठी त्यामध्ये एक बटण दिलेले असते , त्याचा योग्य पद्धतीने वापर करावा . दर तीन दिवसांनी डिफ्रोजसाठी दिलेले बटण एकदा दाबा . त्यामुळे फ्रिजरमध्ये साचलेला बर्फ कमी होऊन तापमान नियंत्रणात राहण्यास मदत होईल . ७ . फ्रिज भिंतीला चिकटून ठेवू नये . भिंतीपासून काही अंतर ठेऊन फ्रिज ठेवावा . त्यामुळे कॉम्प्रेसरचा आवाज येतो आणि फ्रिज खराब होण्याची शक्यता असते .


फेनसेडील व कोरेक्ससह बंदी घातलेली किमान ४३९ औषधे बाजारात विक्री व वितरणास उपलब्ध आहेत , पण त्यातील काही न्यायालयाच्या हस्तक्षेपामुळे विक्रीस उपलब्ध आहेत , असे रसायन व खतेमंत्री अनंत कुमार यांनी सांगितले . लोकसभेत एका प्रश्नावर माहिती देताना ते म्हणाले की , ४३९ पैकी ३४४ औषधांची विशिष्ट मात्रा प्रतिबंधित आहे . अनेक औषधांच्या प्रकरणांत कंपन्या न्यायालयात गेल्यानंतर त्यांना परवानगी मिळाली आहे . कारण न्यायालयाच्या हस्तक्षेपामुळे सरकारला परवानगी देण्यावाचून पर्याय नव्हता . केंद्रीय औषध नियंत्रण संस्थेने स्वतंत्रपणे काम करून या औषधांचे नमुने तपासून बंदी घातली होती . ही संघटना परदेशातील शिफारशींचा विचार न करता स्वतंत्र अहवाल देत असते . ती भारताची औषध नियंत्रक संस्था आहे . इतरांनी औषधांविषयी केलेले नियम किंवा दिलेली माहिती आम्ही आंधळेपणाने मान्य करीत नाही . औषधे व सौंदर्य प्रसाधने कायदा १९४० व नियम १९४५ अन्वये औषधांचे नियंत्रण करण्यात येते . औषधांच्या उत्पादनास विक्री व वितरण यांचे परवाने राज्य सरकारांचे नेमलेले अधिकारी देत असतात . प्रतिबंधित औषधांचे उत्पादन व विक्री करणे हा कायद्याने गुन्हा असून , त्यावर राज्यांचे परवाना अधिकारी शिक्षा करू शकतात . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


बॉलिवूडची मस्तानी दीपिका पदुकोण तिच्या आगामी हॉलिवूडच्या चित्रपटातून नव्या वर्षाची सुरुवात करणार आहे . एका अर्थाने दीपिका इंग्रजी वर्षीतील नवीन वर्ष आणि आपल्या आयुष्यातील नवीन वर्ष असा दुहेरी आनंद साजरा करत आहे . आयुष्याच्या नव्या वर्षाचा आनंद साजरा करण्यासाठी दीपिकाने कामाला प्राधान्य दिल्याचे दिसते . गुरुवारी ५ जानेवारीला दीपिकाचा ३१ वा वाढदिवस आहे . दीपिका आपला वाढदिवस कसा साजरा करणार याची तिच्या चाहत्यांमध्ये चांगलीच उत्सुकता लागून राहिली आहे . मात्र सध्याच्या घडीला यशाच्या शिखरावर असणाऱ्या दीपिकाने आजही पार्टीपेक्षा स्वतःला आपल्याला कामात झोकून दिल्याचे दिसते . वाढदिवसाचा आनंद अधिक काम करण्याचा जणू तिने संकल्पच केला आहे . यासाठी ती १५ तास काम करणार आहे . दीपिकाच्या निकटवर्तीयांकडून मिळालेल्या माहितीनुसार , दीपिका तिच्या आगामी चित्रपटाच्या प्रचारासाठी सध्या मॅक्सिकोमध्ये आहे . तिचा आजचा दिनक्रम अधिक कामाचा असणार आहे . सकाळी ८ वाजता तिचा दिवस सुरु होणार असून रात्री ११ वाजेपर्यंत ती चित्रटाच्या कामात व्यग्र असणार आहे . यावेळी दीपिकासोबत तिच्या पहिल्या हॉलिवूडपटातील सहकलाकार विन डिझेल , रुबी रोस यांच्यासह ‘ट्रिपल एक्सः द रिटर्न ऑफ झेंडर केज’ या चित्रपटाची पूर्ण टीम असेल . सध्याच्या घडीला दीपिकाचे नाव सर्वात जास्त मानधन घेणाऱ्या अभिनेत्रींच्या यादीत समाविष्ट आहे . एक मॉडेल म्हणून सुरु झालेला तिचा प्रवास आज एका यशस्वी अभिनेत्रीच्या टप्प्यापर्यंत येऊन पोहोचला आहे . ‘ये जवानी है दिवानी’ , ‘पिकु’ , ‘कॉकटेल’ , ‘चेन्नई एक्स्प्रेस’ , ‘बाजीराव - मस्तानी’ या चित्रपटांमधून तिने साकारलेल्या भूमिकांना प्रेक्षकांची विशेष दाद मिळवली . बॉलिवूडमध्ये छाप सोडल्यानंतर दीपिका पदुकोण आता हॉलिवूड पदार्पणासाठी सज्ज झाली आहे . ‘ट्रिपल एक्सः द रिटर्न ऑफ झेंडर केज’ दीपिकाचा पहिला हॉलिवूडपट १४ जानेवारीला सर्वप्रथम भारतामध्ये प्रदर्शित होणार आहे . त्यानंतर २० जानेवारीला हा चित्रपट सर्व चित्रपटगृहामध्ये प्रदर्शित होईल . सध्या या चित्रपटाच्याच चर्चा सर्वत्र रंगत आहे . २००७ साली ‘ओम शांति ओम’ या चित्रपटाद्वारे बॉलिवूडमध्ये पदार्पण करत अभिनेत्री दीपिका पदुकोणने या चित्रपटसृष्टीमध्ये स्वतःची अशी एक वेगळी ओळख निर्माण केली आहे . ‘ओम शांति ओम’ , ‘बचना ऐ हसीनो’ , ‘कॉकटेल’ , ‘राम - लीला’ , ‘बाजीराव - मस्तानी’ या आणि अशा बऱ्या चित्रपटांमधून दीपिकाने भूमिका साकारल्या आहेत . हॉलिवूडमध्ये पदार्पणास सज्ज असणारी दीपिका बॉलिवूडमधील ‘पद्मावती’ या चित्रपटात देखील मुख्य भूमिकेत दिसणार आहे . या चित्रपटात तिच्यासोबत शाहिद कपूर आणि रणवीर सिंग मुख्य भूमिकेत दिसतील .


केपटाऊन : भारताच्या पुरुष संघाने दक्षिण आफ्रिका दौऱ्यात वन - डेपाठोपाठ टी - 20 क्रिकेट मालिकासुद्धा जिंकली . निर्णायक तिसरा सामना भारताने सात धावांनी जिंकला . आफ्रिकेसमोर 173 धावांचे आव्हान होते . शेवटच्या 18 चेंडूंत 53 धावांची गरज होती . ख्रिस्तीयन जॉंकरने 18व्या षटकात शार्दुल ठाकूरकडून 18 धावा वसूल केल्या . 19व्या षटकात बुमराकडून 16 धावा गेल्या . शेवटच्या षटकात 18 धावांची गरज होती . भुवनेश्वरकडून एक वाईड पडला , पण आफ्रिकेला एका चौकारासह 11 धावाच काढता आल्या . अखेरच्या चेंडूवर जॉंकर बाद झाला . संक्षिप्त धावफलक : भारत 20 षटकात 7 बाद 172 ( शिखर धवन 47 , सुरेश रैना 43 , हार्दिक पांड्या 21 ) वि . वि . दक्षिण आफ्रिका ः 20 षटकांत 6 बाद 165 ( डेव्हिड मिलर 24 , जेपी ड्युमिनी 55 - 41 चेंडू , 2 चौकार , 3 षटकार , ख्रिस्तीयन जॉंकर 49 - 24 चेंडू , 5 चौकार , 2 षटकार , फरहान बेहर्डीन नाबाद 15 , भुवनेश्वर 4 - 0 - 24 - 2 , बुमरा 1 - 39 , शार्दुल 1 - 35 , पंड्या 4 - 0 - 22 - 1 , रैना 1 - 27 )


तंत्रज्ञानाच्या प्रगतीमुळे सध्या अनेक गोष्टी सोप्या झाल्या आहेत . मोबाईल आणि इंटरनेटमध्ये वेगाने झालेल्या बदलांमुळे तर अगदी कोणतीही गोष्ट आपण घरबसल्या एका क्लिकवर सहज करु शकतो . ई कॉमर्सच्या माध्यमातून खरेदी करण्याकडे ग्राहकांचा कल वाढल्याने ऑनलाइन शॉपिंगच्या कंपन्याही आपले जाळे पसरताना दिसत आहेत . यातही ग्राहकांना एकाहून एक आकर्षक ऑफर्स देत आपल्याकडे वळविण्याचे कामही या कंपन्या सध्या मोठ्या प्रमाणात करत आहेत . याच अॅमेझॉनमध्ये आता नोकरभरती करण्यात येणार आहे . अॅमेझोनच्या ग्रेट इंडियन सेलमध्ये तुम्हाला मिळतील ‘या’ खास ऑफर्स नुकताच अॅमेझॉनने ग्रेट इंडियन सेल जाहीर केला असून २१ ते २४ जानेवारी या कालावधीत असणाऱ्या सेलमध्ये ग्राहकांना अनेक उत्पादनांवर भरघोस सूट दिली जाणार आहे . या सेलच्यादृष्टीने अॅमेझॉनने ही नोकरभरती होणार असल्याचे जाहीर केले आहे . यानिमित्ताने विविध पदांसाठी अॅमेझॉनमध्ये ५५०० जागांसाठी भरती करण्यात येणार आहे . या सेलदरम्यान ग्राहकांकडून आपल्याला मोठ्या प्रमाणात प्रतिसाद मिळेल अशी कंपनीला आशा आहे . त्यामुळे ग्राहकांची गैरसोय होऊ नये म्हणून कंपनी नोकरभरती करणार आहे . कंपनीच्या कस्टमर केअरमध्येही जवळपास १ हजार सहाय्यकांना काम दिले जाणार आहे . यामुळे ग्राहकांच्या तक्रारी आणि मागण्या वेळीच पूर्ण केल्या जातील . भारतातील प्रमुख मेट्रो सिटींप्रमाणेच हैदराबाद आणि बॅंगलोरमध्ये ही भरती होणार आहे . हा ग्रेट इंडियन सेल ग्राहकांसाठी ही खरेदीची उत्तम संधी ठरणार आहे . या सेलमध्ये १ कोटी ६० लाखांहून अधिक उत्पादनांवर सूट देण्यात आली आहे . यामध्ये अनेक कपडे , होम अॅप्लायन्सेस , इलेक्ट्रॉनिक वस्तू यांच्या मोठ्या ब्रँडचा समावेश आहे . जे ग्राहक अॅमेझॉनच्या पे बॅलन्सचा वापर करून खरेदी करतील त्यांना २०० रुपयांपर्यत कॅशबॅक मिळणार आहे . सेलबरोबरच ग्राहकांना एचडीएफसी बँकेकडून जास्तीची १० टक्के कॅशबॅक सवलत देण्यात येणार आहे .